VENDIM

Nr. 542, datë 29.9.2021
PËR RREGULLAT, PROCEDURAT DHE KËRKESAT PËR MBROJTJEN E INFORMACIONIT TË KLASIFIKUAR GJATË PROKURIMIT NË FUSHËN E MBROJTJES DHE TË SIGURISË

Në mbështetje të nenit 100 të Kushtetutës, të nenit 31, të ligjit nr. 8457, datë 11.2.1999, “Për informacionin e klasifikuar ‘Sekret shtetëror’”, të ndryshuar, dhe të pikës 5, të nenit 10, të ligjit nr. 36/2020, “Për prokurimet në fushën e mbrojtjes dhe të sigurisë”, me propozimin e Kryeministrit, Këshilli i Ministrave 

VENDOSI:
KREU I

OBJEKTI, FUSHA E ZBATIMIT DHE PARIMET E PËRGJITHSHME

Neni 1

Qëllimi dhe objekti

1. Qëllimi i këtij vendimi është përcaktimi i sistemit të masave të sigurisë, procedurave dhe i rregullave bazë në funksion të mbrojtjes së informacionit të klasifikuar nga aksesi apo përhapja e paautorizuar e tij gjatë prokurimeve në fushën e mbrojtjes dhe të sigurisë, të cilat përmbajnë informacion të klasifikuar dhe zbatimit të kontratës. 

2. Ky vendim ka si objekt zbatimin e unifikuar të masave të sigurisë gjatë prokurimeve në fushën të mbrojtjes dhe të sigurisë, të cilat përmbajnë informacion të klasifikuar dhe zbatimin e kontratës. 

Neni 2

Fusha e zbatimit

1. Ky vendim zbatohet vetëm për rastet e prokurimeve në fushën e mbrojtjes dhe të sigurisë të cilat përmbajnë informacion të klasifikuar, sipas legjislacionit në fuqi. 

2. Rregullat e parashikuara janë të zbatueshme nga autoriteti përgjegjës për sigurimin e informacionit të klasifikuar, operatoret ekonomikë të interesuar, si dhe çdo institucion tjetër shtetëror, i cili: 

a) përfshihet në një prokurim në fushën e mbrojtjes dhe të sigurisë që përmban informacion të klasifikuar, në cilësinë e autoritetet kontraktor apo edhe të institucionit përfitues; 

b) merr pjesë në kryerjen e procedurave të verifikimit të sigurisë dhe të qëndrueshmërisë ekonomike të operatorëve ekonomikë të interesuar.

Neni 3

Autoriteti përgjegjës për sigurinë e informacionit të klasifikuar

1. Autoriteti përgjegjës për sigurinë e informacionit të klasifikuar është Drejtoria e Sigurimit të Informacionit të Klasifikuar (DSIK). 

2. Gjatë zbatimit të sistemit të masave të sigurisë dhe të procedurave të parashikuara në këtë vendim, autoriteti përgjegjës për sigurinë e informacionit të klasifikuar bashkëpunon me operatorët ekonomikë të interesuar, autoritetet kontraktore, institucionet shtetërore dhe autoritetet kompetente përgjegjëse për sigurinë e informacionit të klasifikuar të vendeve të tjera apo të organizatave ndërkombëtare. 
3. Gjatë bashkëpunimit me autoritetet kompetente përgjegjëse për sigurinë e informacionit të klasifikuar të vendeve të tjera apo të organizatave ndërkombëtare për zbatimin e kërkesave të këtij vendimi, autoriteti përgjegjës për sigurinë e informacionit të klasifikuar ka të drejtë të përdorë edhe gjuhën angleze në kërkesat specifike për verifikimin e sigurisë të personelit dhe të operatorit ekonomik.

4. Autoriteti përgjegjës për sigurinë e informacionit të klasifikuar, krahas detyrave të tjera të parashikuara në këtë vendim: 

a) mbikëqyr dhe inspekton çdo operator ekonomik dhe autoritet kontraktor gjatë prokurimit në fushën e mbrojtjes e të sigurisë që përmban informacion të klasifikuar, me synim zbatimin e masave mbrojtëse dhe të procedurave të parandalimit të përhapjes së paautorizuar, humbjes apo shkeljeve të sigurisë së informacionit të klasifikuar; 

b) autorizon operatorin ekonomik të interesuar për administrimin e informacionit të klasifikuar në kushtet e zbatimit të kontratës, kur ekzistojnë rrethanat e parashikuara nga legjislacioni në fuqi; 

c) akrediton sigurinë e sistemeve të komunikimit dhe të informacionit dhe autorizon, sipas rastit, përdorimin e tyre nga çdo operator ekonomik dhe autoritet kontraktor në kushtet e një prokurimi apo gjatë zbatimit të kontratës që përmban informacion të klasifikuar, referuar kërkesave të legjislacionit në fuqi. 

Neni 4

Përkufizime

Në kuptim të këtij vendimi, me termat e mëposhtëm nënkuptojmë:
1. “Akreditim i sistemit të komunikimit dhe informacionit”, procesi i pranimit të riskut të mbetur, lidhur me vazhdimësinë e operimit të sistemit të komunikimit dhe informacionit dhe autorizimit të tij për të operuar për një kohë të përcaktuar.
2. “Bashkëpronarë”, në kuptim të këtij vendimi, ortak/ortakët për sh.p.k., shoqëritë kolektive, shoqëritë komandite, degët e shoqërive të huaja dhe aksionar/aksionarët për shoqëritë anonime.
3. “Certifikata e sigurisë së personelit” (CSP), dokumenti zyrtar i autoritetit përgjegjës për sigurinë e informacionit të klasifikuar ose i një autoriteti kompetent përgjegjës për sigurinë e informacionit të klasifikuar të një vendi tjetër, i cili vërteton, nga pikëpamja e sigurisë, se një individ i plotëson kushtet e përcaktuara për njohjen, ruajtjen, administrimin dhe transferimin e informacionit të klasifikuar. 

4. “Certifikata e sigurisë industriale” (CSI), dokumenti zyrtar i autoritetit përgjegjës për sigurinë e informacionit të klasifikuar ose i një autoriteti kompetent, përgjegjës i sigurisë së një vendi tjetër, i cili vërteton, nga pikëpamja e sigurisë, se një operator ekonomik ka kapacitetet dhe aftësitë organizative, teknike e fizike dhe i plotëson standardet e përcaktuara për njohjen, ruajtjen dhe administrimin e informacionit të klasifikuar. 

5. “Dërgesë e klasifikuar”, përfshin një mall, pajisje apo material të klasifikuar sipas legjislacionit në fuqi, i cili është i paketuar për transport. 

6. “Dyshime të arsyeshme”, një konkluzion përfundimtar, i cili mbështetet në analiza dhe vlerësime të argumentuara mbi informacione kryesisht indirekte, të përftuara nga burime të besueshme dhe me akses, në bazë të të cilave krijohet bindja për ekzistencën e një fakti apo të një ngjarjeje që paraqet interes. 
7. “Informacion i klasifikuar”, çdo dokument ose material, pavarësisht nga forma dhe natyra e tij, i përgatitur ose që përgatitet, të cilit i është vendosur niveli i caktuar i klasifikimit dhe afati i ruajtjes së klasifikimit në përputhje me legjislacionin në fuqi, në interes të mbrojtjes dhe të sigurisë kombëtare, që kërkon mbrojtje nga çdolloj shkatërrimi, humbjeje, vjedhjeje, rrjedhjeje, përhapjeje të paautorizuar ose aksesi nga çdo individ i paautorizuar ose çdo lloj tjetër komprometimi sigurie, ku përfshihet informacioni i klasifikuar “Sekret shtetëror”, i NATO-s, BE-së, shteteve dhe organizatave të tjera ndërkombëtare, me të cilat Republika e Shqipërisë ka nënshkruar një marrëveshje sigurie. 

8. “Instruksioni i sigurisë së projektit (ISP)”, dokumenti bazë i cili përcakton tërësinë e rregullave, procedurave dhe masave specifike të sigurisë, të detyrueshme për t’u zbatuar gjatë gjithë kohëzgjatjes së kontratës në fushën e mbrojtjes dhe sigurisë, që përmban informacion të klasifikuar në nivelin deri në përmbushjen e plotë të detyrimeve të parashikuara. 

9. “Kontratë prokurimi në fushën e mbrojtjes dhe të sigurisë”, që përmban informacion të klasifikuar, është një kontratë me shpërblim, e lidhur me shkrim, ndërmjet një ose më shumë ofertuesve dhe një ose më shumë autoriteteve kontraktore, që ka si objekt të prokurimit kryerjen e punëve, furnizimin e mallrave ose ofrimin e shërbimeve, dhe që shoqërohet në çdo rast nga aneksi i veçantë i cili përmban specifikisht informacionin e klasifikuar, sipas kërkesave të legjislacionit në fuqi. 

10. “Materiali i klasifikuar”, përfshin dokumentet, makineritë, pajisjet; armatimet dhe komponentët e tyre, të prodhuara ose në proces prodhimi, të klasifikuara të tilla sipas legjislacionit.

11. “Nevojë për njohje”, nevoja për të pasur akses tek informacioni i klasifikuar, në kuadrin e një pozicioni të caktuar zyrtar dhe me qëllim përmbushjen e një detyre specifike. 
12. “Nënkontrata”, kontrata me shkrim, e lidhur për interes financiar, nëpërmjet ofertuesit fitues dhe një a më shumë operatorëve ekonomikë për të zbatuar kontratën.

13. “Ofertues”, operatori ekonomik që paraqet një ofertë në një procedurë të kufizuar, me negocim me ose pa shpallje ose në një dialog konkurrues. 

14. “Operator ekonomik”, një kontraktor, furnizues ose ofrues i shërbimeve.

15. “Palë dërguese”, çdo institucion publik ose privat, që në përputhje me ligjet dhe rregullat e veta kombëtare, adreson një dërgesë e cila përmban informacion/material të klasifikuar për palën tjetër.
16. “Palë marrëse”, çdo institucion publik ose privat, që në përputhje me ligjet dhe rregullat e veta kombëtare, i adresohet një dërgese e cila përmban informacion/material të klasifikuar. 
17. “Palë pritëse”, Pala, në territorin e së cilës zhvillohet një vizitë, sipas përcaktimeve në këtë vendim.
18. “Personi përgjegjës i autoritetit kontraktor” (PPAK), punonjësi i ngarkuar nga autoriteti kontraktor për mbikëqyrjen dhe zbatimin e kërkesave të përgjithshme të sigurisë së informacionit të klasifikuar sipas legjislacionit në fuqi, që nga faza e planifikimit të një prokurimi në fushën e mbrojtjes dhe të sigurisë, që përmban informacion të klasifikuar dhe deri në përfundimin e marrëdhënies kontraktuale. 

19. “Personi përgjegjës i institucionit përfitues” (PPIP), punonjësi i ngarkuar nga institucioni përfitues për mbikëqyrjen dhe zbatimin e kërkesave të përgjithshme të sigurisë së informacionit të klasifikuar sipas legjislacionit në fuqi, që nga faza e planifikimit të një prokurimi në fushën e mbrojtjes dhe të sigurisë, që përmban informacion të klasifikuar dhe deri në përfundimin e marrëdhënies kontraktuale. PPIP-ja bashkëpunon ngushtësisht me PPAK-në dhe OSI-në. 

20. “Prokurim në fushën e fushën e mbrojtjes e të sigurisë” konsiderohet prokurimi për punë, mallra dhe shërbime, që realizohet përmes aplikimit të procedurës përzgjedhëse të kufizuar, me negocim me shpallje paraprake, me negocim pa shpallje paraprake ose me dialog konkurrues nga ana e autoriteteve kontraktore, veprimtaria e të cilave lidhet me aspekte të mbrojtjes dhe të sigurisë kombëtare. 
21. “Punë të klasifikuara”, “Mallra/pajisje të klasifikuara”, “shërbime të klasifikuara”, punët, mallrat/pajisjet, shërbimet që kërkojnë dhe/ose përmbajnë informacion të klasifikuar, sipas legjislacionit në fuqi.

22. “Të dhëna të vërtetuara” përfshin një ose më shumë informacione për një fakt apo ngjarje, të përftuar nga dy a më shumë burime të besueshme apo dokumente autentike.
23. “Vizita”, aktiviteti që kryhet në kuadër të detyrimeve ndërmjet palëve në një kontratë që përmban informacion të klasifikuar, sipas përcaktimeve në këtë vendim. 
24. “Vizitorë”, përfaqësuesit zyrtarë të një pale që kërkon të vizitojë objektet dhe ambientet e palës tjetër të përfshirë në aktivitete, në lidhje me informacionin ose materialin e klasifikuar.
25. “Oficeri i sigurisë industriale” (OSI), punonjësi i stafit menaxherial të operatorit ekonomik të pajisur me CSI, përgjegjës për mbikëqyrjen dhe zbatimin e kërkesave të sigurisë së informacionit të klasifikuar, sipas legjislacionit në fuqi, gjatë gjithë kohëzgjatjes së vlefshmërisë së CSI-së. 
Neni 5

Parime të përgjithshme

1. Çdo operator ekonomik i interesuar për të marrë pjesë në një prokurim në fushën e mbrojtjes dhe të sigurisë, i cili përmban informacion të klasifikuar në nivelin “Konfidencial” e lart, duhet të jetë i pajisur më parë me nivelin e kërkuar të “Certifikatës së sigurisë industriale” (CSI). 

2. Në çdo prokurim në fushën e mbrojtjes dhe të sigurisë, që përmban informacion të klasifikuar në nivelin “Konfidencial” e lart, personeli që përfaqëson operatorin ekonomik dhe individët e tjerë, që do të kenë akses tek informacioni i klasifikuar, duhet të jenë të pajisur me nivelin e kërkuar të “Certifikatës së sigurisë së personelit” (CSP), sipas kërkesave të legjislacionit në fuqi.

3. Operatorët ekonomikë të interesuar për të marrë pjesë në një prokurim në fushën e mbrojtjes dhe të sigurisë, që përmban informacion të klasifikuar në nivelin “i Kufizuar”, personeli i tyre dhe çdo individ tjetër që do të ketë akses te kjo kategori informacioni nuk pajisen respektivisht me CSI-në e CSP-në. 

Në çdo rast, ata i nënshtrohen rregullave specifike të sigurisë të përcaktuara në këtë vendim. 

4. Angazhimi i konsulentëve, audituesve dhe supervizorëve për llogari dhe në interes të palëve është i mundur në çdo prokurim në fushën e mbrojtjes dhe të sigurisë, që përmban informacion të klasifikuar, vetëm kur çdonjëri prej tyre: 

a) ka siguruar të drejtën e njohjes së informacionit të klasifikuar, në përputhje me kërkesat e legjislacionit në fuqi;

b) është i brifuar për procedurat e sigurisë së informacionit të klasifikuar dhe përgjegjësitë individuale; 

c) respekton të njëjtat standarde dhe kërkesa sigurie, të përcaktuara nga autoriteti kontraktor, kontraktori e, sipas rastit, edhe nga institucioni përfitues; 

ç) për rastet e njohjes me informacion të klasifikuar në nivelin “Konfidencial”, “Sekret” dhe “Tepër sekret”, është i pajisur më parë me CSP të vlefshme.

KREU II

CERTIFIKATA E SIGURISË INDUSTRIALE

Neni 6

Kuptimi i CSI-së 

1. Autoriteti përgjegjës për sigurinë e informacionit të klasifikuar e lëshon CSI-në në përputhje me kriteret e parashikuara në këtë vendim. 

2. Autoriteti kompetent përgjegjës për sigurinë e informacionit të klasifikuar i një vendi tjetër e kryen lëshimin e CSI-së në bazë të kërkesave të legjislacionit të brendshëm të shtetit të tij. 

Neni 7

Niveli dhe tipat e CSI-së

1. CSI-ja e lëshuar nga autoriteti përgjegjës për sigurinë e informacionit të klasifikuar është në nivelin “Konfidencial”, “Sekret”, “Tepër sekret”.

2. Kur ekzistojnë rrethana të parashikuara nga legjislacioni në fuqi, autoriteti përgjegjës për sigurinë e informacionit të klasifikuar lëshon edhe CSI-në për njohjen e informacionit të klasifikuar të NATO-s e BE-së, në një nga nivelet e parashikuara në pikën 1, të këtij neni. 

Neni 8
Vlefshmëria e CSI-së 

CSI-ja e lëshuar nga autoriteti përgjegjës për sigurinë e informacionit të klasifikuar është e vlefshme:

a) vetëm për akses tek informacioni i klasifikuar;

b) për akses, të drejtën e ruajtjes dhe të administrimit të informacionit të klasifikuar në mjediset e operatorit ekonomik;

c) për akses, të drejtën e ruajtjes dhe të administrimit të informacionit të klasifikuar, si dhe përdorimit të sistemeve të akredituara të komunikimit dhe të informacionit në mjediset e operatorit ekonomik.

Neni 9

Afati i vlefshmërisë së CSI-së

1. CSI-ja e lëshuar nga autoriteti përgjegjës për sigurinë e informacionit të klasifikuar ka një afat vlefshmërie deri në 5 (pesë) vite kalendarike. 

Ky afat është i vlefshëm për të gjitha nivelet dhe tipat e CSI-së. 

2. CSI-ja mund të revokohet përpara mbarimit të afatit të lëshimit, kur ekzistojnë rrethanat e parashikuara në këtë vendim. 

Neni 10

Konfirmimi i vlefshmërisë së CSI-së dhe CSP-së

1. Autoriteti përgjegjës për sigurinë e informacionit të klasifikuar njëson dhe konfirmon afatin e vlefshmërisë, nivelin dhe tipin e CSI-së e CSP-së të cilat janë lëshuar nga një autoritet kompetent, përgjegjës për sigurinë e informacionit të klasifikuar të një vendi anëtar të NATO-s, BE-së ose të një shteti me të cilin është nënshkruar dhe ka hyrë në fuqi marrëveshja e sigurisë. 

2. Autoriteti kontraktor ka përgjegjësinë për mbledhjen dhe adresimin e të dhënave të plota identifikuese tek autoriteti përgjegjës për sigurinë e informacionit të klasifikuar, në funksion të konfirmimit të rekordeve të CSI-së për operatorin ekonomik të huaj dhe të CSP-së për personelin e tij. 

3. Njësimi për afatin e vlefshmërisë, nivelin dhe tipin e CSI-së e CSP-së, sipas pikës 1, të këtij neni, kryhet vetëm pas korrespondencës zyrtare ndërmjet autoriteteve homologe. 

4. Autoriteti përgjegjës për sigurinë e informacionit të klasifikuar bën konfirmimin e rekordeve për operatorët ekonomikë që do të jenë pjesë e fazave të prokurimeve në fushën e mbrojtjes dhe të sigurisë, të cilat përmbajnë informacion të klasifikuar, duke i ofruar informacionin e kërkuar autoritetit kontraktor lidhur me afatin e vlefshmërisë, nivelin, tipin e CSI-së, si dhe personelin e pajisur me CSP të përshtatshme. 

Neni 11 

Kushtet paraprake të aplikimit për CSI-në

1. Të drejtën e aplikimit për fillimin e procedurave për pajisje me CSI të vlefshme për pjesëmarrje në një prokurim në fushën e mbrojtjes dhe të sigurisë, i cili përmban informacion të klasifikuar, sipas mënyrave të parashikuara në nenin 12, të këtij vendimi, e gëzon vetëm operatori ekonomik i cili është i regjistruar dhe i pajisur me numër unik të identifikimit të subjektit (NUIS) në vendin tonë dhe plotëson të gjitha kushtet e mëposhtme: 

a) Të paktën gjatë tri viteve të fundit rezulton me bilance pozitive, referuar pasqyrave financiare të vërtetuara nga administrata tatimore.

b) Gjatë tri viteve të fundit nuk është i përjashtuar nga pjesëmarrja në procedurat e prokurimit publik apo të prokurimeve në fushën e mbrojtjes dhe sigurisë, vërtetuar nga autoritetet kontraktore për përjashtim nga pjesëmarrja në procedurat e prokurimit në fushën e mbrojtjes dhe të sigurisë dhe/ose vërtetuar nga Agjencia e Prokurimit Publik për përjashtim nga pjesëmarrja për të fituar kontrata publike. 

Ky kusht konsiderohet i paplotësuar për operatorët ekonomikë që janë në proces gjyqësor, deri në momentin kur gjykata kompetente të shprehet me vendim përfundimtar për çështjen në themel. 

c) Rezulton i pajisur me licencën/at profesionale, në lidhje me veprimtarinë për të cilën është i regjistruar, vërtetuar me dokumentacion përkatës origjinal ose të noterizuar.

ç) Nuk është në likuidim, në proces falimentimi apo në pritje të procedurave të falimentimit, vërtetuar me deklaratë noteriale të administratorit të operatorit ekonomik dhe me vërtetim të lëshuar nga Gjykata.

d) Nuk rezulton në kushtet e ndalimit të ushtrimit të veprimtarisë, vërtetuar me deklaratë noteriale të administratorit të operatorit ekonomik.

dh) Administratori, pronari/pronarët nuk rezultojnë të dënuar, vërtetuar me dëshmi penaliteti. 

e) Bashkëpronarët (kur ka të tillë), nuk janë në kushtet e konfliktit të interesit lidhur me strukturën e pronësisë dhe pjesët takuese, vërtetuar me deklaratë noteriale.

ë) Struktura e pronësisë e operatorit ekonomik të interesuar është në masën 51% e më lart në zotërim të individëve me shtetësi shqiptare, si dhe jo më shumë se 5% në zotërim të individëve që kanë shtetësinë e një vendi jo anëtar të NATO-s, BE-së apo të një shteti me të cilin vendi ynë nuk ka nënshkruar marrëveshje sigurie; konfirmuar sipas ekstraktit të QKB-së. 

f) Referuar vërtetimit të lëshuar nga gjykata kompetente rezulton se në drejtim të operatorit ekonomik nuk ekziston ndonjë procedim penal. 

g) Referuar vërtetimit të lëshuar nga prokuroria rezulton se në drejtim të operatorit ekonomik nuk është filluar ndonjë çështje penale.

gj) Operatori ekonomik rezulton se i ka paguar taksat vendore, konfirmuar përmes vërtetimit të lëshuar nga administrata bashkiake. 

h) Operatori ekonomik, i cili ka kredi të marra në sistemin bankar, rezulton se i shlyen ato rregullisht, konfirmuar përmes vërtetimit të lëshuar nga Banka e Shqipërisë. 

i) Operatori ekonomik, i cili ka marrë hua, rezulton se i shlyen ato rregullisht, konfirmuar përmes deklaratës së pronarit/Administratorit/ përpara noterit.

2. Konstatimi për mosplotësimin e një apo më shumë kritereve të parashikuara në pikën 1, të këtij neni, përbën shkak të mjaftueshëm për mosfillimin apo ndërprerjen e menjëhershme të procedurave për pajisje me CSI-në. 

Neni 12 

Mënyrat e aplikimit për CSI-në
1. Aplikimi për pajisje me CSI i adresohet autoritetit përgjegjës për sigurinë e informacionit të klasifikuar. 

Mënyrat e aplikimit për t’u pajisur me CSI, janë:

a) Me kërkesë të autoritetit kontraktor, kur ekziston interesi për pjesëmarrje në një prokurim në fushën e mbrojtjes dhe të sigurisë, i cili përmban informacion të klasifikuar. 

Kjo kërkesë bëhet vetëm në rastet kur operatori ekonomik i interesuar i plotëson të gjitha kushtet paraprake të parashikuara në pikën 1, të nenit 11, të këtij vendimi. 

Kërkesa e autoritetit kontraktor shoqërohet me dokumentacionin e aplikimit, sipas përcaktimeve të bëra në nenin 13, të këtij vendimi. 

b) Me kërkesë të autoritetit kompetent përgjegjës për sigurinë e informacionit të klasifikuar të një vendi anëtar të NATO-s, BE-së, ose të një vendi me të cilin është nënshkruar dhe ka hyrë në fuqi marrëveshja e sigurisë. 

c) Me kërkesë të autoritetit kompetent përgjegjës për sigurinë e informacionit të klasifikuar të NATO-s, BE-së apo të një strukture tjetër brenda këtyre dy organizatave, në cilësinë e autoritetit kontraktor. 

Në rastet e parashikuara në pikën 1, shkronjat “b” e “c”, të këtij neni, operatori ekonomik i interesuar duhet të plotësojë të gjitha kushtet paraprake të parashikuara në pikën 1, të nenit 11, të këtij vendimi. 

ç) Me kërkesë të drejtpërdrejtë të operatorit ekonomik vendës, vetëm kur:

i. operatori ekonomik i interesuar i plotëson të gjitha kushtet paraprake të parashikuara në pikën 1, të nenit 11, të këtij vendimi;

ii. operatori ekonomik i interesuar, gjatë 3 (tri) viteve të fundit ka qenë të paktën 1 (një) herë palë në një kontratë/nënkontratë në fushën e mbrojtjes dhe të sigurisë, e cila ka trajtuar informacion të klasifikuar, e vërtetuar me shkrim nga autoriteti kontraktor përkatës.

Neni 13 

Dokumentacioni i aplikimit për pajisje me CSI

1. Dokumentacioni i aplikimit për t’u pajisur me CSI, përmban: 

a) kërkesën për lëshimin e CSI-së, adresuar autoritetit përgjegjës për sigurinë e informacionit, sipas modelit të përcaktuar e miratuar nga ky autoritet; 

b) pyetësorin e sigurimit industrial dhe autorizimin për dhënien e pëlqimit për kryerjen e verifikimeve dhe ruajtjen e “sekretit shtetëror”, sipas modelit të përcaktuar e miratuar nga autoriteti përgjegjës për sigurinë e informacionit; 

c) ekstraktin historik të regjistrit tregtar për të dhënat e subjektit (operatorit ekonomik);

ç) dokumentin e lëshuar nga Gjykata, që vërteton se në drejtim të operatorit ekonomik nuk rezulton të ketë proces penal; 

d) dokumentin e lëshuar nga Prokuroria, që vërteton se ndaj operatorit ekonomik nuk është filluar ndonjë çështje penale; 

dh) dokumentin e lëshuar nga Zyra e Përmbarimit, që vërteton se për kapitalet/asetet e operatorit ekonomik nuk ekziston një urdhër sekuestroje; 

e) dokumentin e lëshuar nga administrata tatimore, që vërteton se operatori ekonomik i ka plotësuar detyrimet fiskale.

ë) dokumentin e lëshuar nga administrata tatimore, që vërteton se operatori ekonomik i ka paguar të gjitha detyrimet e sigurimeve shoqërore; 

f) dokumentin e lëshuar nga administrata bashkiake, që vërteton se operatori ekonomik i ka paguar taksat vendore; 

g) dokumentin e lëshuar nga Banka e Shqipërisë, që vërteton nëse operatori ekonomik ka kredi të marra në sistemin bankar dhe i shlyen rregullisht ato;

gj) deklaratën e pronarit/administratorit përpara noterit, për të konfirmuar nëse operatori ekonomik, që përfaqëson, ka marrë hua dhe i shlyen rregullisht ato; 

h) dokumentet e parashikuara në pikën 1, të nenit 11, të këtij vendimi;

i) faturën bankare që konfirmon kryerjen e pagesës së shërbimit për fillimin e procedurave për pajisjen me CSI, në shumën 300 000 (treqind mijë) lekë të rinj. 

2. Dokumentet e aplikimit, sipas këtij neni, duhet të jenë origjinale, të lëshuara nga autoritetet përkatëse brenda tre muajve të fundit. 

Ato i adresohen autoritetit përgjegjës për sigurinë e informacionit të klasifikuar, të shoqëruara me pyetësorët e sigurisë për verifikimin e personelit që do të njihet me informacionin e klasifikuar dhe dokumentet e tjera, sipas kërkesave të legjislacionit në fuqi. 

Neni 14

Kriteret për fillimin e verifikimit të sigurisë

Operatori ekonomik, i cili ka aplikuar për t’u pajisur me CSI sipas kritereve të parashikuara në këtë vendim, i nënshtrohet vijimit të procedurave të verifikimit të sigurisë, vetëm kur autoriteti përgjegjës për sigurinë e informacionit të klasifikuar konstaton se: 

a) operatori ekonomik i interesuar ka ofruar dokumentacionin e plotë të aplikimit dhe të gjithë informacionin e kërkuar, sipas kërkesave të legjislacionit në fuqi;

b) operatori ekonomik i plotëson kushtet paraprake të parashikuara në pikën 1, të nenit 11, të këtij vendimi;

c) administratori i operatorit ekonomik ka dhënë pëlqimin me shkrim që të mblidhen të dhëna dhe të kryhen procedurat e verifikimit të sigurisë për operatorin ekonomik të interesuar, referuar kërkesave të legjislacionit në fuqi. 

Neni 15

Afati kohor për kryerjen e procedurave të verifikimit të sigurisë dhe për rastet e riaplikimit

1. Afati i përgjithshëm për kryerjen e procedurave të verifikimit të sigurisë zgjat deri në 120 (njëqind e njëzet) ditë kalendarike. 

Ky afat fillon vetëm pas paraqitjes së plotë dhe pranimit të dokumentacionit nga ana e autoritetit përgjegjës për sigurinë e informacionit të klasifikuar. 

2. Procedurat për verifikimin e sigurisë mund të vijojnë tej afatit të përgjithshëm të përcaktuar në pikën 1, të këtij neni, në rastet kur: 
a) verifikimet kushtëzohen nga kryerja e procedurave në bashkëpunim me autoritetet kompetente përgjegjëse për sigurinë e informacionit të klasifikuar të vendeve të tjera; 

b) titullari i autoritetit përgjegjës për sigurinë e informacionit të klasifikuar udhëzon kryerjen e verifikimeve shtesë të sigurisë për operatorin ekonomik apo personelin e tij që ka aplikuar për t’u pajisur me CSP.

3. Autoriteti përgjegjës për sigurinë e informacionit të klasifikuar ndërpret në çdo fazë procedurat për verifikimin e sigurisë, kur konstaton se aplikimi për pajisje me CSI i operatorit ekonomik të interesuar nuk është në përputhje me kriteret e parashtruara në nenet 11 dhe 12, të këtij vendimi. 

4. Në rastet kur gjatë zbatimit të kontratës rezulton se kontraktorit apo nënkontraktorit i mbaron afati i vlefshmërisë së CSI-së, autoriteti kontraktor dhe, sipas rastit, institucioni përfitues kanë detyrimin që në bashkëpunim me operatorin ekonomik të plotësojnë dokumentacionin e kërkuar sipas nenit 13, të këtij vendimi, dhe ta adresojnë tek autoriteti përgjegjës për sigurinë e informacionit të klasifikuar, jo më vonë se 150 (njëqind e pesëdhjetë) ditë kalendarike përpara se të mbarojë afati i vlefshmërisë së CSI-së. 
5. Në rastet kur gjatë zbatimit të kontratës, kontraktori apo nënkontraktori rezulton operator ekonomik i huaj, të cilit i mbaron afati i vlefshmërisë së CSI-së, atëherë autoriteti kontraktor dhe, sipas rastit, institucioni përfitues, kanë detyrimin që në bashkëpunim me operatorin ekonomik të huaj të paraqesin informacionin e kërkuar tek autoriteti përgjegjës për sigurinë e informacionit të klasifikuar, jo më vonë se 240 (dyqind e dyzet) ditë kalendarike përpara se të mbarojë afati i vlefshmërisë së CSI-së dhe CSP-së. 
Pas marrjes së informacionit të plotë lidhur me të dhënat e operatorit ekonomik të huaj dhe personelit të tij, autoriteti përgjegjës për sigurinë e informacionit të klasifikuar fillon korrespondencën zyrtare me autoritetin homolog për lëshimin e CSI-së e CSP-së dhe konfirmimin e rekordeve përkatëse. 

Neni 16

Objekti i verifikimit të sigurisë

Për një operator ekonomik që aplikon për pajisje me CSI, objekt i verifikimit të sigurisë, është: 

a) struktura e pronësisë dhe origjina e saj duke përfshirë filialet/degët;

b) partnerët e ngushtë vendës dhe të huaj; 

c) qëndrueshmëria ekonomike e financiare; 

ç) përmbushja e detyrimeve financiare ndaj institucioneve shtetërore dhe të tretëve;

d) aftësia, kapacitetet teknike, fizike dhe ato për sigurinë e informacionit të klasifikuar, referuar kërkesave të legjislacionit në fuqi; 

dh) individi ose individët që zotërojnë pronësinë e operatorit ekonomik;

e) administratori dhe individët e tjerë që janë pjesë e stafit menaxherial në momentin e aplikimit për pajisje me CSI; 

ë) punonjësit që do të kenë akses tek informacioni i klasifikuar;

f) individët e propozuar nga administratori për detyrën e oficerit të sigurisë industriale dhe të zëvendësit të tij.

Neni 17 

Institucionet për verifikimin e sigurisë dhe detyrimet e tyre

1. Autoriteti përgjegjës për sigurinë e informacionit të klasifikuar ka të drejtë të kërkojë informacion në funksion të verifikimit të sigurisë për operatorin ekonomik që ka aplikuar për t’u pajisur me CSI, tek: 

a) Shërbimi Informativ i Shtetit, Shërbimi për Çështjet e Brendshme dhe Ankesat, Agjencia e Inteligjencës dhe e Sigurisë së Mbrojtjes, dhe Policia Shtetit; Prokuroria e Përgjithshme dhe strukturat e tjera të drejtësisë;
b) Drejtoria e Përgjithshme e Parandalimit të Pastrimit të Parave, Agjencia e Prokurimit Publik, Komisioni i Prokurimit Publik, Tatimet, Doganat, Banka e Shqipërisë; 

c) çdo institucion tjetër shtetëror, i cili ka qenë më parë palë në kontratë dhe ka historik bashkëpunimi me operatorin ekonomik të interesuar, ose procedura e verifikimit të sigurisë e kërkon përfshirjen e institucionit për qartësimin e një situate të caktuar;
ç) autoriteti kompetent përgjegjës për sigurinë e informacionit të klasifikuar i një vendi anëtar të NATO-s, BE-së ose i një vendi me të cilin është nënshkruar dhe ka hyrë në fuqi marrëveshja e sigurisë.

2. Institucionet tona shtetërore, që marrin kërkesën për verifikimin e sigurisë së një operatori ekonomik, në përputhje me misionin dhe detyrat funksionale, brenda 45 (dyzet e pesë) ditëve kalendarike, duhet të adresojnë informacionin e kërkuar tek autoriteti përgjegjës për sigurinë e informacionit të klasifikuar. 

Këto institucione duhet t’i mbështesin përfundimet e tyre në të dhëna e informacione të vërtetuara ose dyshime të arsyeshme. 

Neni 18

Kriteret bazë për vlerësimin e rrezikut të papranueshëm të sigurisë

1. Një operator ekonomik i interesuar për t’u pajisur me CSI nuk përben rrezik të papranueshëm sigurie kur: 
a) plotëson dhe zbaton kërkesat e përgjithshme të parashikuara në këtë vendim;

b) është ekonomikisht i qëndrueshëm;

c) është i besueshëm për qëllime të sigurisë dhe zotëron aftësinë dhe kapacitetet teknike për sigurinë e informacionit të klasifikuar.

2. Nuk është ekonomikisht i qëndrueshëm një operator ekonomik i cili rezulton se: 

a) ka falimentuar apo është në likuidim, ka bërë marrëveshje me kreditorë, ka pezulluar aktivitetet e biznesit ose është në një situatë të ngjashme; 

b) është subjekt i procedimeve për deklarimin e falimentimit, ekziston një urdhër likuidimi apo administrimi të detyrueshëm;

c) nuk ka përmbushur detyrimet e tij në lidhje me pagesën e kontributeve të sigurimeve shoqërore, në përputhje me legjislacionin në fuqi; 

ç) nuk ka përmbushur detyrimet në lidhje me pagimin e taksave dhe të tatimeve, në përputhje me legjislacionin në fuqi;

d) rezulton se i është ndaluar të kryejë veprimtari tregtare;

dh) ka performancë negative biznesi të vërtetuar përmes 1 (një) apo më shumë bilanceve negative në 3 (tri) vitet e fundit të aktivitetit. 

e) bashkëpronarët janë në kushte konfliktuale interesash ekonomiko-financiare lidhur me strukturën e pronësisë së operatorit ekonomik. 

Operatorët ekonomikë mund të ofrojnë informacion për qëndrueshmërinë e tyre ekonomike dhe kapacitetet financiare të nevojshme me anë të deklaratave bankare ose nëpërmjet deklaratës së xhiros së përgjithshme.

3. Nuk është i besueshëm për qëllime të sigurisë së informacionit të klasifikuar, një operator ekonomik i cili: 

a) rezulton se gjatë 10 (dhjetë) vjetëve të fundit i është hequr CSI-ja për shkelje të rregullave të sigurisë së informacionit të klasifikuar ose ka shkelur dhe nëpërkëmbur rregullat e sigurisë në kushtet e prokurimit të një kontrate/nënkontrate, e cila përmban informacion të klasifikuar; 

b) gjatë aplikimit për pajisje me CSI ka ofruar informacion të rremë dhe dokumente të rreme apo ka fshehur informacion lidhur me aspektet e verifikimit të sigurisë; 

c) rezulton se ka mbi 5% të strukturës së pronësisë në zotërim të individëve, të cilët kanë shtetësinë e vendeve që nuk janë anëtarë të NATO-s, BE-së apo të një shteti me të cilin vendi ynë nuk ka nënshkruar marrëveshjen e sigurisë; 

ç) rezulton se disponon të ardhura të siguruara nga veprimtaritë kriminale apo të pajustifikuara, referuar mospërputhjes së kapitalit dhe pronës dhe të ardhurave të deklaruara rregullisht prej tij; 

d) rezulton se është në ortakëri ose marrëdhënie të ngushta biznesi me individë, në adresë të të cilëve janë referuar të dhëna të vërtetuara ose dyshime të arsyeshme për përfshirje në veprimtari spiunazhi, terrorizmi, krimi të organizuar, korrupsioni apo të çdo forme tjetër kërcënuese për sigurinë kombëtare; 

dh) pronari/pronarët, administratori, rezultojnë të dënuar për veprimtari kriminale ose me të dhëna të vërtetuara apo dyshime të arsyeshme për përfshirjen e tyre në veprimtari spiunazhi, terrorizmi, krimi të organizuar, korrupsioni apo të çdo forme tjetër kërcënuese për sigurinë kombëtare; 
e) rezulton në kushtet e kritereve skualifikuese të parashikuara në pikat 1, 2 e 3, të nenit 38, të ligjit nr. 36, datë 16.4.2020, “Për prokurimet në fushën e mbrojtjes dhe të sigurisë”; 

ë) refuzon marrjen e masave të rekomanduara nga autoriteti përgjegjës për sigurinë e informacionit për “zbutjen” deri në kufij të pranueshëm të rrezikut të sigurisë nga potenciali i influencës së ushtruar për llogari të interesave të huaja, referuar përcaktimeve të nenit 19, të këtij vendimi.

Neni 19 

Kriteret për vlerësimin e ndikimit dhe të influencës së huaj

1. Pronësia e huaj, si formë kontrolli apo influence i referohet një situate, kur individualisht një palë e tretë e huaj, (individ, operator ekonomik apo qeveri) vlerësohet që posedon ndikim apo autoritet mbi një operator vendës, në një shkallë të tillë, ku pala e tretë mund të përfitojë akses tek informacioni i klasifikuar.

2. Vlerësimi i ndikimit dhe influencës së huaj synon të identifikojë shkallën aktuale ose potencialin e influencës së mundshme të ushtruar për llogari të interesave të huaja, duke shfrytëzuar nivelet e pronësisë apo të shumicës së aksioneve që ato kanë në zotërim. 

3. Një operator ekonomik mund të vendoset nën ndikimin e influencës së ushtruar për llogari të interesave të huaja, kur rezulton se një interes i huaj ka fuqi, të drejtpërdrejta ose të tërthorta, qoftë të ushtruara apo jo, për të drejtuar ose për të vendosur për çështje që prekin menaxhimin ose operacionet e operatorit ekonomik, në një mënyrë që mund të rezultojnë në qasje të paautorizuar ose mund të ndikojnë negativisht në performancën e kontratave që përmbajnë informacion të klasifikuar. 

4. Konsiderohet se është nën potencialin e mundshëm të influencës së ushtruar për llogari të interesave të huaja: 

a) çdo operator ekonomik vendës, i cili ka në përbërje mbi 5% të strukturës së pronësisë në zotërim të individëve, të cilët kanë shtetësinë e vendeve që nuk janë anëtare të NATO-s, BE-së apo të një shteti me të cilët vendi ynë akoma nuk ka nënshkruar marrëveshjen e sigurisë; 

b) çdo operator ekonomik vendës, i cili ka në pozitën e administratorit, anëtarit të stafit menaxherial apo të pozitave kyçe të drejtimit dhe të mbikëqyrjes së veprimtarisë së tij, të individëve, të cilët kanë shtetësinë e vendeve që nuk janë anëtare të NATO-s, BE-së apo të një shteti me të cilin vendi ynë nuk ka nënshkruar marrëveshjen e sigurisë.

5. Autoriteti përgjegjës për sigurinë e informacionit të klasifikuar koncepton matricën e vlerësimit lidhur me potencialin e influencës së mundshme të ushtruar për llogari të interesave të huaja, duke shfrytëzuar nivelet e pronësisë apo të shumicës së aksioneve që ato kanë në zotërim për çdo operator ekonomik të interesuar. 

6. Autoriteti përgjegjës për sigurinë e informacionit të klasifikuar në bashkëpunim me operatorin ekonomik të interesuar përdorin masa sigurie kufizuese dhe mbrojtëse për “zbutjen” deri në kufij të pranueshëm të rrezikut të sigurisë nga potenciali i influencës së ushtruar për llogari të interesave të huaja, të cilat në tërësinë e tyre synojnë për të parandaluar aksesin e paautorizuar tek informacioni i klasifikuar. 

Neni 20

Vlerësimi i rrezikut të papranueshëm të sigurisë dhe lëshimi i CSI-së

1. Autoriteti përgjegjës për sigurinë e informacionit të klasifikuar kryen vlerësimin e rrezikut të papranueshëm të sigurisë të operatorit ekonomik, përpara lëshimit të CSI-së. 

2. Vlerësimi i rrezikut të papranueshëm të sigurisë kryhet bazuar në: 

a) informacionet e përftuara dhe verifikimet e sigurisë të kryera nga institucionet e parashikuara në nenin 17, të këtij vendimi, për operatorin ekonomik që do të pajiset me CSI dhe kategoritë e individëve që do të pajisen me CSP;

b) raportin e inspektimit paraprak të zyrave qendrore të operatorit ekonomik, lidhur me zotërimin e aftësive dhe të kapaciteteve teknike, fizike dhe ato për sigurinë e informacionit të klasifikuar, referuar kërkesave të legjislacionit në fuqi; 

c) vlerësimin lidhur me shkallën e ndikimit të potencialit të mundshëm të influencës së ushtruar për llogari të interesave të huaja dhe të masave të kufizimit të rrezikut të sigurisë. 

Neni 21

Lëshimi i CSI-së dhe CSP-së

1. Autoriteti përgjegjës për sigurinë e informacionit të klasifikuar kryen lëshimin e CSI-së për operatorin ekonomik dhe të CSP-së për personelin e tij, kur vlerëson se: 

a) nuk ekziston rrezik i papranueshëm për sigurinë e informacionit të klasifikuar;

b) operatori ekonomik i interesuar zotëron aftësinë dhe kapacitetet teknike për sigurinë e informacionit të klasifikuar, sipas kërkesave të parashikuara në këtë vendim dhe nga legjislacioni në fuqi

2. Në rastin kur nuk lëshohet CSI-ja, autoriteti përgjegjës për sigurinë e informacionit të klasifikuar, brenda 30 (tridhjetë) ditëve kalendarike, njofton me shkrim institucionin apo strukturën që ka kërkuar pajisjen me CSI të operatorit ekonomik. 

3. Lëshimi i CSI-së së një filiali apo dege të operatorit ekonomik kryhet nga autoriteti kompetent përgjegjës për sigurinë e informacionit të klasifikuar, i vendit ku filiali apo dega është regjistruar dhe pajisur me numër unik të identifikimit të subjektit (NUIS). 

4. Lëshimi i CSP-së për punonjësit e filialit apo degës së operatorit ekonomik kryhet nga autoriteti kompetent përgjegjës për sigurinë e informacionit të klasifikuar i vendit, shtetësinë e të cilit ata mbajnë.

Neni 22

Revokimi i CSI-së 

Autoriteti përgjegjës për sigurinë e informacionit të klasifikuar merr vendim për revokimin e CSI-së, në rastet kur: 

a) përmes strukturave shtetërore të ngarkuara me procesin e verifikimit të sigurisë, autoriteteve kontraktore ose inspektimeve të kryera, përfton raporte zyrtare, informacion të vërtetuar apo në kuadër të dyshimeve të arsyeshme, sipas të cilave, arrihet në përfundime të arsyetuara, se mbajtja e mëtejshme e CSI-së e lëshuar për një operator ekonomik përbën rrezik të papranueshëm për sigurinë e informacionit të klasifikuar, referuar kërkesave të përcaktuara në ketë vendim; 

b) konfirmohet se raportet në strukturën e pronësisë i përkasin 50% e më lart personave fizikë e juridikë të huaj; 

c) vërtetohet ekzistenca e rrethanave të parashikuara në pikat 2 e 3, të nenit 18, të këtij vendimi. 

Neni 23

Pezullimi i përkohshëm i CSI-së

1. Autoriteti përgjegjës për sigurinë e informacionit të klasifikuar merr vendim për pezullimin e përkohshëm të CSI-së, kur konstatohet se: 

a) operatori ekonomik është nën potencialin e mundshëm të influencës së ushtruar për llogari të interesave të huaja, deri në marrjen e masave të kufizimit të rrezikut të sigurisë;

b) janë konstatuar shkelje të rregullave të sigurisë ose mospërmbushje e detyrimeve të parashikuara në ISP;

c) janë siguruar informacione apo raporte zyrtare, sipas të cilave krijohen dyshime që duhen konfirmuar se mbajtja e mëtejshme e CSI-së, e lëshuar për një operator ekonomik, përbën rrezik të papranueshëm për sigurinë e informacionit të klasifikuar. 

2. Vendimi mbi pezullimin e CSI-së është i vlefshëm deri në momentin e sqarimit të fakteve apo shuarjes së rrethanave, që përbëjnë rrezik të papranueshëm për sigurinë e informacionit të klasifikuar ose deri në momentin kur CSI i mbaron afati i vlefshmërisë së saj.

Neni 24

Detyrimet e autoritetit përgjegjës për sigurinë e informacionit të klasifikuar, kur revokon apo pezullon CSI-në

1. Autoriteti përgjegjës për sigurinë e informacionit të klasifikuar, në çdo rast kur revokon apo pezullon përkohësisht CSI-në, informon menjëherë, por jo më vonë se 30 ditë kalendarike nga marrja e vendimit: 

a) institucionin apo strukturën që ka kërkuar pajisjen me CSI të operatorit ekonomik ndaj të cilit është marrë vendimi për pezullimin e përkohshëm apo revokimin e saj:

b) autoritetin kontraktor dhe institucionin përfitues, kur operatori ekonomik është palë në kontratë dhe, sipas rastit, edhe kontraktorin, kur operatori ekonomik ndaj të cilit është marrë masa e pezullimit apo revokimit të CSI-së, është nënkontraktor; 

c) autoritetin kompetentet, përgjegjës për sigurinë e informacionit të një vendi tjetër, kur operatori ekonomik ndaj të cilit është marrë masa e pezullimit apo revokimit të CSI-së, është palë në një kontratë/nënkontratë ndërkombëtare në fushën e mbrojtjes dhe të sigurisë, e cila përmban informacion të klasifikuar. 

2. Informacioni i njoftimit përfshin shkakun ligjor lidhur me pezullimin e përkohshëm apo revokimin e CSI-së, kur ai nuk përmban informacion të klasifikuar sipas legjislacionit në fuqi. 

Neni 25

Kërkesa për rishqyrtim dhe ankimi

1. Në rastin e moslëshimit të CSI-së, pezullimit të përkohshëm, revokimit të saj, institucioni shtetëror ose operatori ekonomik i interesuar ka të drejtë të paraqesë kërkesë me shkrim për rishqyrtimin e masës së marrë nga autoriteti përgjegjës për sigurinë e informacionit të klasifikuar, brenda 10 (dhjetë) ditëve kalendarike nga marrja e njoftimit përkatës. 

2. Titullari i autoritetit përgjegjës për sigurinë e informacionit të klasifikuar shqyrton kërkesën dhe, brenda 30 (tridhjetë) ditëve kalendarike nga dita e pranimit të saj, e adreson përgjigjen përkatëse tek institucioni shtetëror ose operatori ekonomik i interesuar. 

3. Në rastet e mospajtimit me përgjigjen e titullarit të autoritetit përgjegjës për sigurinë e informacionit të klasifikuar, institucioni shtetëror ose operatori ekonomik i interesuar, brenda 10 (dhjetë) ditëve kalendarike nga marrja e përgjigjes, ka të drejtë që t’ia adresojë ankesën e tij me shkrim Kryeministrit. 

4. Kryeministri, pas marrjes së ankesës, brenda 30 (tridhjetë) ditëve kalendarike, shprehet me akt të veçantë, i cili është përfundimtar dhe i detyrueshëm për zbatim nga autoriteti përgjegjës për sigurinë e informacionit të klasifikuar dhe institucioni shtetëror ose operatori ekonomik i interesuar. 

Neni 26 
Lëshimi dhe përshtatja e CSP-së për punonjësit e operatorit ekonomik

1. Procedurat për lëshimin, heqjen, pezullimin dhe refuzimin e pajisjes me CSP dhe çdo aspekt tjetër për sigurinë e personelit të operatorëve ekonomikë të interesuar realizohen në përputhje me përcaktimet e legjislacionit në fuqi. 

2. Në rastet kur një individ, i cili zotëron një CSP të vlefshme, transferohet në një vend pune te një operator ekonomik i pajisur me CSI, autoriteti përgjegjës për sigurinë e informacionit të klasifikuar, pas kërkesës së arsyetuar me shkrim të administratorit të operatorit ekonomik të interesuar, bën konfirmimin e vlefshmërisë së CSP-së, modelimin e saj në përputhje me të dhënat e reja të pozicionit të punës dhe përditësimin e CSI-së.

KREU III

PPAK-ja, PPIP-ja DHE OSI-ja
Neni 27

Kuptimi për PPAK-në, PPIP-në dhe OSI-në
Personi përgjegjës i autoritetit kontraktor, personi përgjegjës i institucionit përfitues dhe oficeri i sigurisë industriale bashkëpunojnë ndërmjet tyre, si dhe me autoritetin përgjegjës për sigurinë e informacionit të klasifikuar, bazuar në kriteret e përcaktuara në këtë vendim. 

Neni 28 

Caktimi i PPAK-së/PPIP-së, kriteret dhe detyrat 

1. PPAK-ja dhe, sipas rastit, PPIP-ja caktohen respektivisht me akt të veçantë nga titullari i autoritetit kontraktor vendës apo titullari i institucionit përfitues. 

2. Menjëherë pas caktimit, PPAK-ja/PPIP-ja nënshkruan tek autoriteti përgjegjës për sigurinë e informacionit të klasifikuar “Deklaratën për pranimin e përgjegjësive”, brifohet mbi rregullat e sigurisë për informacionin e klasifikuar dhe asistohet në lidhje me procedurat specifike referuar prokurimit të kontratës që përmban informacion të klasifikuar. 

3. PPAK-ja /PPIP-ja mund të caktohet çdo individ, që: 

a) ka shtetësinë shqiptare; 

b) është pjesë e organikës së autoritetit kontraktor dhe, sipas rastit, e institucionit përfitues dhe është një nga punonjësit më të kualifikuar nga pikëpamja teknike, lidhur me objektin e prokurimit;

c) është i pajisur me CSP të përshtatshme ose i plotëson kushtet e sigurisë kur nuk kërkohet mbajtja e saj;

ç) është i mirinformuar për kërkesat e legjislacionit në fuqi për informacionin e klasifikuar dhe i trajnuar për disiplinat e sigurisë së këtij informacioni.

4. PPAK-ja/PPIP-ja realizon ndjekjen dhe mbikëqyrjen e të gjitha procedurave që garantojnë sigurinë e informacionit të klasifikuar të autoritetit kontraktor gjatë një prokurimi në fushën e mbrojtjes dhe të sigurisë që përmban informacion të klasifikuar dhe zbatimit të kontratës. 

5. PPAK-ja/PPIP-ja informon periodikisht titullarin e autoritetit kontraktor dhe, sipas rastit, titullarin e institucionit përfitues për nivelin e zbatimin e kërkesave të legjislacionit në fuqi për sigurimin e informacionit të klasifikuar dhe të ISP-së gjatë zbatimit të kontratës. 

Neni 29 

Kriteret e caktimit të OSI-së dhe të zëvendësit të tij 

1. Individi që caktohet OSI-ja duhet të plotësojë këto kritere:
a) të ketë shtetësinë shqiptare; 

b) të jetë pjesë e stafit menaxherial dhe një nga punonjësit më të kualifikuar të operatorit ekonomik të interesuar;
c) të plotësojë kushtet e sigurisë për t’u pajisur me CSP-në të përshtatshme;
ç) të jetë i mirinformuar për kërkesat e legjislacionit në fuqi për informacionin e klasifikuar dhe i trajnuar për disiplinat e sigurisë së këtij informacioni.

2. Administratori i operatorit ekonomik të interesuar cakton dhe një person tjetër në pozitën e zëvendësit të OSI-së, për të kryer detyrat e parashikuara, kur OSI-ja është në kushtet e pamundësisë shëndetësore e fizike për kryerjen e këtyre detyrave. 

3. Zëvendësi i OSI-së caktohet çdo individ i cili plotëson kriteret e parashikuara në pikën 2, të këtij neni. 

4. OSI-ja dhe zëvendësi i tij caktohen me akt të veçantë nga administratori i operatorit ekonomik vendës, pasi më parë është dhënë pëlqimi i autoritetit përgjegjës për sigurinë e informacionit të klasifikuar. 

5. Pas caktimit, OSI-ja nënshkruan tek autoriteti përgjegjës për sigurinë e informacionit të klasifikuar “Deklaratën për pranimin e përgjegjësive” dhe brifohet mbi rregullat e sigurisë për informacionin e klasifikuar. 

Neni 30 

Detyrat e OSI-së

1. Detyrat e përgjithshme të OSI-së përcaktohen në aktin e caktimit të tij. 

Përveç detyrave të përgjithshme, OSI-ja kryen edhe; 

a) detyra të veçanta sigurie të parashikuara në këtë vendim;
b) si dhe detyra referuar specifikave të instruksionit të sigurisë së projektit (ISP) gjatë zbatimit të çdo kontrate në fushën e mbrojtjes dhe të sigurisë, e cila përmban informacion të klasifikuar. 

2. Gjatë zbatimit të kontratës, OSI-ja duhet që, brenda 15 ditëve kalendarike, të informojë autoritetin përgjegjës për sigurinë e informacionit të klasifikuar, për: 

a) rastet kur operatori ekonomik është përjashtuar ose ka filluar procedurë përjashtimi nga Agjencia e Prokurimit Publik (APP) për pjesëmarrjen në prokurimet publike;

b) ndryshimet që ndodhin në strukturën e pronësisë edhe në gjendjen financiare të operatorit ekonomik;

c) ndryshimet që kanë të bëjnë me mbrojtjen dhe sigurinë fizike të objekteve, zyrave dhe mjediseve, ku administrohet dhe ruhet informacioni i klasifikuar;

ç) ndryshimet që kanë të bëjnë me gjendjen e sistemeve të komunikimit dhe të informacionit të akredituara përshtatshmërisht;

d) informacione që ngrenë dyshime në lidhje me besueshmërinë dhe sigurinë e punonjësve të autorizuar për akses tek informacioni i klasifikuar;

dh) informacione për shkelje të mundshme të sigurisë së informacionit të klasifikuar; 

e) informacione që ngrenë dyshime për aktivitete spiunazhi, terrorizmi dhe të çdo veprimtarie antiligjore.

3. OSI-ja kryen të gjitha detyrat e punonjësit të zyrës së informacionit të klasifikuar, në kushtet kur operatori ekonomik është i pajisur me CSI-në për akses dhe të drejtën e ruajtjes e të administrimit të informacionit të klasifikuar në mjediset e operatorit ekonomik. 

4. OSI-ja drejton dhe mbikëqyr strukturën e sigurisë së brendshme, kur operatori ekonomik është i pajisur me CSI-në për akses, të drejtën e ruajtjes dhe të administrimit të informacionit të klasifikuar dhe të përdorimit të dedikuar të sistemeve të akredituara të komunikimit e të informacionit në mjediset e operatorit ekonomik.

5. OSI-ja ndjek vlefshmërinë e CSI-së së operatorit ekonomik dhe të CSP-së të personelit të tij. 

6. Në kushtet kur operatori ekonomik i pajisur me CSI-në është i angazhuar në zbatimin e një kontrate që përmban informacion të klasifikuar, OSI-ja informon me shkrim administratorin, PPAK dhe, sipas rastit, PPIP, 6 (gjashtë) muaj përpara mbarimit të afatit të vlefshmërisë së CSI-së. 

Neni 31

Dokumentacioni që mban OSI-ja gjatë kryerjes së detyrave të tij

1. OSI-ja ka për detyrë të mbajë dhe të administrojë: 

a) listën e personelit të autorizuar nga pikëpamja e sigurisë për të marrë pjesë në realizimin e kontratës; 

b) aktet e brifimit dhe të debrifimit të personelit të operatorit ekonomik;

c) regjistrimet e të dhënave për shkeljet e sigurisë nga punonjësit e operatorit ekonomik dhe masat e ndërmarra për korrigjimin e tyre; 

ç) kopje të raporteve të inspektimit, me rekomandimet përkatëse;

d) dokumentacionin e kërkuar sipas përcaktimeve të legjislacionit në fuqi, kur kryen detyrat e parashikuara në pikat 3, 4, 5 e 6, të nenit 30, të këtij vendimi.

2. Regjistrimet dhe dokumentet e përcaktuara në pikën 1, të këtij neni, vihen në dispozicion të autoritetit kontraktor dhe të autoritetit përgjegjës për sigurinë e informacionit të klasifikuar, gjatë inspektimeve të kryera prej tyre. 
3. Me përfundimin e kontratës, regjistrimet dhe dokumentet e përcaktuara në pikën 1, të këtij neni, i dorëzohen me procesverbal PPAK-së, i cili i dërgon për administrim të mëtejshëm te Zyra e Informacionit të Klasifikuar (protokoll/arkivi). 
KREU IV

SIGURIA E INFORMACIONIT TË KLASIFIKUAR NË PROCESIN E PROKURIMIT, NEGOCIMIT, PËRZGJEDHJES DHE TË ZBATIMIT TË KONTRATËS

Neni 32 

Kriteret paraprake për inicimin e procedurave 

Ka të drejtë për inicimin e procedurave për kryerjen e një prokurimi në fushën e mbrojtjes dhe të sigurisë, që përmban informacion të klasifikuar, çdo institucion shtetëror i interesuar, i cili: 

a) gjatë veprimtarisë së tij prodhon, administron, qarkullon informacion të klasifikuar dhe ka listën e informacioneve të klasifikuara, të miratuar sipas legjislacionit në fuqi;

b) plotëson detyrimet e parashikuara për sigurinë fizike, sigurinë e personelit, sigurinë e informacionit, sigurinë e sistemeve të komunikimit dhe të informacionit dhe sigurinë e informacionit të klasifikuar në fushën industriale, sipas përcaktimeve në ketë vendim. 

Neni 33

Procedura për klasifikimin e prokurimit 

Çdo institucion shtetëror, që plotëson kriteret paraprake të sigurisë, referuar nenit 32, të këtij vendimi, ndjek procedurën për klasifikimin e një prokurimi në fushën e mbrojtjes dhe të sigurisë që përmban informacion të klasifikuar, duke zbatuar rregullat, si më poshtë vijon:
a) Struktura e interesuar brenda institucionit, që ka në zotërim informacionin e klasifikuar, referuar nevojave për kryerjen e punëve, furnizimin e mallrave ose ofrimin e shërbimeve të caktuara, si dhe duke iu përmbajtur listës së informacioneve të klasifikuara të institucionit, i propozon titullarit të autoritetit kontraktor inicimin e procedurave për kryerjen e prokurimit në fushën e mbrojtjes dhe të sigurisë, i cili, sipas vlerësimit paraprak, përmban informacion të klasifikuar. 
Në këtë propozim shënohen referencat konkrete dhe niveli i klasifikimit, sipas listës së informacioneve të klasifikuara të institucionit, miratuar në përputhje me kërkesat e legjislacionit në fuqi. 
b) Titullari i institucionit, që ka në zotërim informacionin e klasifikuar, në cilësinë e titullarit të autoritetit kontraktor apo, sipas rastit, në cilësinë e titullarit të institucionit përfitues, i kërkon autoritetit përgjegjës për sigurimin e informacionit të klasifikuar shqyrtimin e përputhshmërisë me kërkesat e legjislacionit në fuqi për trajtimin ose jo të rastit si prokurim në fushën e mbrojtjes dhe të sigurisë, i cili përmban informacion të klasifikuar. 
Kërkesa për shqyrtimin e përputhshmërisë, përmban:
i. argumentet lidhur me plotësimin e kritereve paraprake të parashikuara në nenin 32, të këtij vendimi;
ii. të dhëna bazuar në listën e informacionit të klasifikuar të institucionit, miratuar në përputhje me kërkesat e legjislacionit në fuqi, me referencën përkatëse të listës së informacioneve mbi të cilën është bazuar kërkesa për klasifikimin e prokurimit.
c) Titullari i autoritetit përgjegjës për sigurimin e informacionit të klasifikuar, brenda 30 (tridhjetë) ditëve kalendarike, kryen verifikimet përkatëse dhe adreson përgjigjen e kërkuar te titullari i institucionit që ka në zotërim informacionin e klasifikuar, (në cilësinë e titullarit të autoritetit kontraktor apo, sipas rastit, në cilësinë e titullarit të institucionit përfitues). 

ç) Vetëm pas konfirmimit të përputhshmërisë nga titullari i autoritetit përgjegjës për sigurimin e informacionit të klasifikuar për trajtimin e rastit si prokurim në fushën e mbrojtjes dhe të sigurisë, i cili përmban informacion të klasifikuar, titullari i autoritetit kontraktor dhe, sipas rastit, titullari i institucionit përfitues vijojnë ndjekjen e procedurave të mëtejshme, në përputhje me kërkesat e legjislacionit në fuqi.
Neni 34

Detyrimet e autoritetit kontraktor për sigurinë e informacionit të klasifikuar gjatë hartimit të dokumentacionit të tenderit
1. Në çdo rast prokurimi në fushën e mbrojtjes dhe të sigurisë, që përmban informacion të klasifikuar, autoriteti kontraktor specifikon në dokumentacionin e tenderit (njoftimi i kontratës, specifikimet teknike, dokumentet përshkruese apo dokumentet mbështetëse) masat dhe kriteret që duhet të plotësohen për të garantuar sigurinë e këtij informacioni në nivelin e kërkuar. 

Autoriteti kontraktor specifikon rastin lidhur me nivelin e kërkuar të CSI-së dhe CSP-së, që duhet të ketë operatori ekonomik i interesuar dhe personeli i tij. 

Kur informacioni i klasifikuar është në zotërim të një institucioni tjetër, autoriteti kontraktor përcakton së bashku me institucionin përfitues, i cili është edhe zotëruesi i informacionit të klasifikuar, lidhur me masat dhe kriteret që duhet të plotësohen për të garantuar sigurinë e këtij informacioni në nivelin e kërkuar.

2. Është përgjegjësi e autoritetit kontraktor që gjatë hartimit të dokumentacionit të tenderit, që përmban informacion të klasifikuar, të garantojë në çdo rast që: 

a) në njoftimin e kontratës/ftesën për ofertë të parashikohet që operatorët ekonomikë të ftuar, pavarësisht nëse dorëzojnë ose jo një ofertë konkrete, janë të detyruar të garantojnë sigurinë e informacionit të marrë, duke i kthyer autoritetit kontraktor dokumentacionin e tenderit që përmban informacion të klasifikuar;

b) të angazhojë vetëm individë të brifuar për procedurat e sigurisë dhe të pajisur me CSP të përshtatshme, me përjashtim të rasteve kur informacioni i klasifikuar është në nivelin “i Kufizuar”;
c) ta prodhojë dhe ta administrojë informacionin e klasifikuar vetëm në sistemet e komunikimit dhe të informacionit të akredituara përshtatshmërisht dhe brenda zonave të sigurisë të autoritetit kontraktor e sipas rastit të institucionit përfitues;

ç) të vendosë shenjëzimet dhe të zbatojë rregullat e legjislacionit në fuqi për punën me informacionin e klasifikuar;

d) të marrë masat përkatëse për të mos ekspozuar informacion të klasifikuar në njoftimin e kontratës apo gjatë çdo forme komunikimi me operatorët ekonomikë për shfaqje interesi. 

Neni 35

Angazhimi i operatorit ekonomik të interesuar për sigurinë e informacionit të klasifikuar

Autoriteti kontraktor kërkon që çdo operator ekonomik ta shoqërojë ofertën e tij me një deklaratë noteriale, në përmbajtjen e së cilës të jenë të specifikuara: 

a) angazhimi i detyrueshëm nga ofertuesi dhe nënkontraktorët për të ruajtur, në përputhje me kërkesat e legjislacionit në fuqi, sigurinë e informacionit të klasifikuar gjatë kohëzgjatjes së kontratës dhe pas zgjidhjes ose përfundimit të saj; 
b) angazhimin nga ofertuesi për të përmbushur detyrimet e parashikuara në shkronjën “a” për rastet e nënkontraktorëve të rinj, që do të identifikohen gjatë zbatimit të kontratës; 

c) të dhëna dhe informacion i mjaftueshëm për nënkontraktorët e propozuar, në mënyrë që autoriteti kontraktor të identifikojë nëse secili prej tyre ka aftësitë dhe kapacitetet e kërkuara për të garantuar, sipas kërkesave të legjislacionit në fuqi, për sigurinë e informacionit të klasifikuar, tek i cili ata do të kenë akses ose do ta administrojnë gjatë kryerjes së aktiviteteve të nënkontraktuara; 

ç) angazhimin nga ofertuesi për të dhënë informacionin e kërkuar sipas shkronjës “c” për çdo nënkontraktor të ri, përpara se ta nënkontraktojë atë. 

Neni 36

Aksesi tek informacioni i klasifikuar i operatorëve ekonomikë dhe i administratorëve
1. Autoriteti kontraktor kryen verifikimet përkatëse përmes autoritetit përgjegjës për sigurinë e informacionit të klasifikuar për konfirmimin me shkrim të nivelit, tipit dhe vlefshmërisë së kërkuar të CSI-ve të operatorëve ekonomikë të interesuar dhe të CSP-ve për personelin e tyre. 

Në rastin kur prokurimi në fushën e mbrojtjes dhe të sigurisë përmban informacion të klasifikuar në nivelin “i Kufizuar”, verifikohet nëse operatorët ekonomikë të interesuar i plotësojnë kriteret, referuar specifikave të verifikimit të sigurisë, të parashikuara në nenin 46, të këtij vendimi. 

2. Ofertuesve, që plotësojnë kërkesat e sigurisë sipas pikës 1, të këtij neni, u ofrohet dokumentacioni i tenderit me informacion të klasifikuar, pasi më parë: 

a) kanë nënshkruar te lista e personave që njihen me dokumentet e tenderit;

Përmbajtja dhe forma e këtij dokumenti është sipas modelit të përcaktuar nga autoriteti përgjegjës për sigurinë e informacionit të klasifikuar. 

b) administratori i operatorëve ekonomikë, që kanë plotësuar kërkesat e sigurisë, janë brifuar nga PPAK-ja dhe kanë nënshkruaar deklaratën për mbrojtjen e informacionit të klasifikuar, të përftuar nga dokumentacioni i tenderit. 
Përmbajtja dhe forma e kësaj deklarate është sipas modelit të përcaktuar nga autoriteti përgjegjës për sigurinë e informacionit të klasifikuar. 

3. Kur afatet e procedurave të prokurimit në fushën e mbrojtjes dhe të sigurisë, që përmban informacion të klasifikuar, e lejojnë, autoriteti kontraktor ka të drejtë që të kërkojë pajisjen me CSI të operatorëve ekonomikë të tjerë, në përputhje me kriteret e përcaktuara në këtë vendim. 

Neni 37 

Detyrimet e autoritetit kontraktor gjatë shpalljes së fituesit

1. Autoriteti kontraktor merr masat përkatëse, që, në çdo rast, kur publikon njoftimin për shpalljen e fituesit të kontratës në fushën e mbrojtjes dhe sigurisë, e cila përmban informacion të klasifikuar, të mos ekspozojë përmbajtjen e këtij informacioni. 

2. Brenda 10 ditëve kalendarike nga data e shpalljes së fituesit, autoriteti kontraktor njofton me shkrim autoritetin përgjegjës për sigurinë e informacionit të klasifikuar lidhur me të dhënat e operatorit ekonomik fitues dhe të kontratës në fushën e mbrojtjes dhe të sigurisë, që përmban informacion të klasifikuar.

3. Autoriteti kontraktor merr masat për përgatitjen e rregullave bazë të sigurisë që do t’i përfshijë në përmbajtjen e ISP-së, e cila do të nënshkruhet në të njëjtin moment me kontratën dhe aneksin e veçantë.

Neni 38

Marrja e përgjegjësive të sigurisë nga operatori ekonomik fitues

1. Pas kryerjes së veprimeve të parashikuara në pikën 2, të nenit 37, të këtij vendimi, administratori dhe OSI-ja e operatorit ekonomik fitues bëjnë nënshkrimin e marrjes të përgjegjësive për sigurinë e informacionit të klasifikuar gjatë zbatimit të kontratës tek autoriteti përgjegjës për sigurinë e informacionit të klasifikuar. 
2. Forma dhe modeli i dokumentit të marrjes së përgjegjësive për sigurinë e informacionit të klasifikuar gjatë zbatimit të kontratës përcaktohen dhe miratohen nga autoriteti përgjegjës për sigurinë e informacionit të klasifikuar. 
3. Autoriteti kontraktor, vetëm pasi njoftohet me shkrim nga autoriteti përgjegjës për sigurinë e informacionit të klasifikuar lidhur me plotësimin e detyrimit të parashikuar në pikën 1, të këtij neni, vijon me kryerjen e procedurave të mëtejshme. 
Neni 39

Kontrata/nënkontrata e prokurimit në fushën e mbrojtjes dhe të sigurisë që përmban informacion të klasifikuar

1. Çdo autoriteti kontraktor mban regjistrimet e të dhënave të plota lidhur me kontratat/nënkontratat, si dhe për kontraktorët/nënkontraktorët e angazhuar në të gjitha rastet e prokurimeve në fushën e mbrojtjes dhe të sigurisë, që përmbajnë informacion të klasifikuar. 
2. Nënkontrata e prokurimit në fushën e mbrojtjes dhe të sigurisë, që përmban informacion të klasifikuar, lidhet vetëm pasi autoriteti kontraktor ka shprehur miratimin e tij me shkrim. 

3. Ndalohet dhënia e miratimit me shkrim nga autoriteti kontraktor për nënkontraktimin e kontratave në fushën e mbrojtjes dhe të sigurisë, që përmbajnë informacion të klasifikuar “Tepër sekret”. 

4. Autoriteti kontraktor, përpara se të japë miratimin e tij me shkrim për lidhjen e nënkontratës, verifikon përmes autoritetit përgjegjës për sigurinë e informacionit të klasifikuar, nëse operatori ekonomik i interesuar si nënkontraktor është në të njëjtat kushte sigurie me kontraktorin. 

Neni 40

Përmbajtja e kontratës/nënkontratës dhe aneksi i veçantë

1. Kontrata/nënkontrata e prokurimit në fushën e mbrojtjes dhe të sigurisë, që përmban informacion të klasifikuar në nivelin “i Kufizuar” e më lart, përbëhet nga: 

a) të gjitha elementet juridike të një kontrate tip;

b) detyrimet e përshkruara për sigurinë e informacionit të klasifikuar, referuar përcaktimeve të nenit 49, të ligjit nr. 36/2020, “Për prokurimet në fushën e mbrojtjes dhe të sigurisë”. 

2. Informacioni i klasifikuar, që përmban një kontratë/nënkontratë prokurimi në fushën e mbrojtjes dhe të sigurisë, trajtohet i ndarë në aneks të veçantë të kontratës/nënkontratës. 

3. Aneksi i veçantë i kontratës/nënkontratës me informacion të klasifikuar përmban të gjitha elementet e dokumentit të klasifikuar dhe trajtohet, sipas kërkesave të legjislacionit në fuqi për informacionin e klasifikuar. 

4. Në çdo rast, kur aneksi i veçantë i kontratës/nënkontratës me informacion të klasifikuar shoqërohet me kontratën/nënkontratën apo çdo dokument tjetër të paklasifikuar, atëherë e gjitha praktika trajtohet në të njëjtin nivel të klasifikimit të sigurisë që ka aneksi i veçantë.

5. Çdo informacion/dokument i klasifikuar, në kushtet e prokurimit në fushën e mbrojtjes dhe të sigurisë që përmban informacion të klasifikuar; prodhohet, ruhet, administrohet e qarkullon vetëm në sisteme të komunikimit dhe informacionit të akredituara përshtatshmërisht. 

Neni 41

Kuptimi, përmbajtja dhe miratimi i ISP-së
1. Instruksioni i sigurisë së projektit konceptohet sipas modelit të miratuar nga autoriteti përgjegjës për sigurinë e informacionit të klasifikuar. 

2. ISP-ja miratohet nga titullari i autoritetit kontraktor dhe, sipas rastit, edhe titullari i institucionit përfitues, në dakordësi me kontraktorin, me përjashtim të rasteve kur:

a) zbatohen kriteret e parashikuara për prokurimin e përqendruar, në kuptimin e nenit 17, të ligjit nr. 36/2020, “Për prokurimet në fushën e mbrojtjes dhe të sigurisë”; 

b) janë aplikuar procedura ndërkombëtare, në kuptimin e nenit 20, pika 1, shkronja “a”, të ligjit nr. 36/2020, “Për prokurimet në fushën e mbrojtjes dhe të sigurisë;

c) prokurimi përfshin, përveç autoritetit kontraktor, edhe një a më shumë institucione përfituese, por nuk jemi në kushtet e zbatimit të përcaktimeve të shkronjës “a”, të pikës 3, të këtij neni. 

3. Miratimi i ISP-së në rastet e parashikuara në shkronjat “a”, “b” e “c”, të pikës 3, të këtij neni, kryhet nga titullari i autoritetit përgjegjës për sigurinë e informacionit të klasifikuar, pasi më parë janë dakordësuar titullari i autoritetit kontraktor, kontraktori e, sipas rastit, edhe titullari i institucionit përfitues. 
4. ISP-ja mban nivel të njëjtë klasifikimi me informacionin që përmban prokurimi në fushën e mbrojtjes dhe të sigurisë dhe zbatohet me rigorozitet nga palët në kontratë. 

Neni 42

Masat e sigurisë së informacionit të klasifikuar gjatë zbatimit të kontratës/nënkontratës

1. Autoriteti kontraktor merr masat sipas legjislacionit në fuqi për sigurimin e informacionit të klasifikuar në mjediset e tij, brenda zonave të sigurisë në procesin e negocimit, të prodhimit dhe të administrimit të dokumenteve që përmbajnë informacion të klasifikuar, si pjesë përbërëse e procedurave të prokurimit në fushën e mbrojtjes dhe të sigurisë . 

2. Autoriteti kontraktor dhe, sipas rastit, edhe institucioni përfitues, është i detyruar që në mjediset e tij, brenda zonave të sigurisë, t’i krijojë kushte për punën me informacionin e klasifikuar, sipas legjislacionit në fuqi, kontraktorit/nënkontraktorit, me përjashtim të rasteve kur kontraktori është i pajisur me CSI, sipas përcaktimeve të shkronjave “b” e “c”, të nenit 8, të këtij vendimi. 

Neni 43 

Kriteret bazë të operatorit ekonomik për akses tek informacioni i klasifikuar 

Operatori ekonomik ka të drejtën vetëm për akses tek informacioni i klasifikuar, kur: 
a) zotëron një CSI të vlefshme, të konfirmuar nga autoriteti përgjegjës për sigurinë e informacionit të klasifikuar;

b) OSI-ja ka brifuar më parë personelin e pajisur me CSP-në për procedurat e sigurisë dhe përgjegjësitë;

c) aksesi tek informacioni i klasifikuar është në kushtet e zbatimit të parimit “nevojë për njohje”; 

ç) autoriteti kontraktor dhe sipas rastit institucioni përfitues që zotëron informacionin e klasifikuar i ka ofruar operatorit ekonomik të interesuar kushte normale pune në mjediset e tij, brenda zonave të sigurisë. 

Neni 44 

Kriteret për akses, ruajtje dhe administrim të informacionit të klasifikuar në mjediset e operatorit ekonomik

Ka të drejtën për akses dhe ruajtje e administrim të informacionit të klasifikuar në mjediset e tij çdo operator ekonomik, kur: 

a) plotëson kriteret e parashikuara të nenit 43, të këtij vendimi; 

b) ka të ngritur strukturën e sigurisë së brendshme e cila, nën mbikëqyrjen e OSI-së, është përgjegjëse për sigurinë e informacionit të klasifikuar, në përputhje me kërkesat e legjislacionit në fuqi; 

c) institucioni, që zotëron informacionin e klasifikuar, ka dhënë pëlqimin me shkrim, adresuar autoritetit përgjegjës për sigurinë e informacionit të klasifikuar; 

ç) autoriteti përgjegjës për sigurinë e informacionit të klasifikuar ka bërë konfirmimin me shkrim për autoritetin kontraktor dhe operatorin ekonomik, pasi më parë ka verifikuar përmes inspektimit të drejtpërdrejte të sigurisë, se operatori ekonomik i plotëson të gjitha kërkesat e parashikuara nga legjislacioni në fuqi për administrimin e informacionit të klasifikuar në mjediset e tij, brenda zonave të sigurisë. 

Neni 45

Kriteret për akses, ruajtje, administrim të informacionit të klasifikuar dhe përdorimin e SKI-së në mjediset e operatorit ekonomik

Operatori ekonomik i interesuar ka të drejtën për akses, të drejtën e ruajtjes dhe të administrimit të informacionit të klasifikuar dhe përdorimit të të sistemeve të komunikimit dhe të informacionit të akredituara në mjediset e tij, kur: 

a) plotëson kriteret e parashikuara të nenit 44, të këtij vendimi; 

b) ka të paktën një person të dedikuar dhe përgjegjës për sigurinë e sistemeve të komunikimit dhe informacionit, në përbërje të strukturës së sigurisë së brendshme të operatorit ekonomik të interesuar;

c) zotëron sistem/e të komunikimit dhe të informacionit të akredituara, në përputhje me kërkesat e legjislacionit në fuqi; 
ç) autoriteti përgjegjës për sigurinë e informacionit të klasifikuar, pas verifikimeve të kryera, ka bërë konfirmimin me shkrim për autoritetin kontraktor se operatori ekonomik i plotëson të gjitha kërkesat e parashikuara nga legjislacioni në fuqi për përdorimin e sistemeve të komunikimit dhe të informacionit të akredituara në mjediset e tij. 

KREU V

SPECIFIKAT PËR SIGURINË E INFORMACIONIT TË KLASIFIKUAR
“I KUFIZUAR”

Neni 46 

Specifikat e verifikimit të sigurisë

1. Operatorët ekonomikë, përpara se të kenë akses tek informacioni i klasifikuar “i Kufizuar”, i nënshtrohen kritereve të verifikimit të sigurisë të përcaktuara nga autoriteti kontraktor. 
2. Autoriteti kontraktor konsideron rrezik të papranueshëm për sigurinë e informacionit të klasifikuar dhe merr masa për të mos lejuar pjesëmarrjen në një prokurim në fushën e mbrojtjes dhe të sigurisë, që përmban informacion të klasifikuar në nivelin “i Kufizuar”: 

a) të një operatori ekonomik të huaj, i cili nuk e ka të regjistruar aktivitetin e tij në një vend anëtar të NATO-s, BE-së apo në një shtet, me të cilin Republika e Shqipërisë ka nënshkruar dhe ku është në fuqi marrëveshja e sigurisë; 

b) të përfaqësuesve të operatorëve ekonomikë që rezultojnë të dënuar penalisht apo nuk e kanë shtetësinë/qytetarinë Republikës së Shqipërisë, ose të një vendi anëtar të NATO-s, BE-së apo të një shteti me të cilin vendi ynë ka nënshkruar dhe ku është në fuqi marrëveshja e sigurisë; 

c) të një operatori ekonomik vendës i cili gjatë vitit kalendarik kur kryhet prokurimi, rezulton i përjashtuar nga e drejta e pjesëmarrjes në procedurat e prokurimit në fushën e mbrojtjes dhe të sigurisë nga autoriteti kontraktor ose nga e drejta e fitimit të kontratave publike nga Agjencia e Prokurimit Publik; 

ç) të një operatori ekonomik vendës/të huaj dhe personelit të tij, kur rezulton në nivelin e detyrimeve të parashikuara në nenin 38, të ligjit nr. 36/2020, “Për prokurimet në fushën e mbrojtjes dhe të sigurisë”. 

Neni 47 

Specifikat e sigurisë së informacionit të klasifikuar “i Kufizuar”

1. Autoriteti kontraktor e, sipas rastit, edhe institucioni përfitues marrin masa, që gjatë procesit të tenderimit apo zbatimit të një kontrate/nënkontrate në fushën e mbrojtjes dhe të sigurisë, që përmban informacion të klasifikuar në nivelin “i Kufizuar”:

a) çdo dokument i klasifikuar të përmbajë shenjëzimin “i Kufizuar” dhe të gjitha elementet e tjera, sipas përcaktimeve të legjislacionit në fuqi; 

b) operatorët ekonomikë, personeli i tyre dhe të gjithë individët e tjerë, përpara se të kenë akses tek informacioni i klasifikuar në nivelin “i Kufizuar” të brifohen dhe të nënshkruajnë deklaratën për ruajtjen e informacionit të klasifikuar; 

c) operatorët ekonomikë kanë të drejtë për aksesin, administrimin e informacionit të klasifikuar “i Kufizuar” dhe përdorimin e SKI-së, të akredituara në mjediset e tyre vetëm kur janë përmbushur kriteret e parashikuara në nenet 43, 44 e 45, të këtij vendimi; 

ç) operatorët ekonomikë, personeli i tyre dhe të gjithë individët e tjerë, pjesëmarrës në procesin e tenderimit, përveç ofertës, do të kthejnë tek autoriteti kontraktor të padëmtuar informacionin e klasifikuar “i Kufizuar”. 

2. Autoriteti kontraktor e, sipas rastit, institucioni përfitues, si dhe kontraktori/ nënkontraktori nuk janë të përjashtuar nga zbatimi i rregullave dhe procedurave të tjera të sigurisë të parashikuara në këtë vendim. 

KREU VI

STANDARDET E SIGURISË GJATË TRANSPORTIT

Neni 48 

Rregulla të përgjithshme 

1. Lejohet kryerja në përputhje me kërkesat e përcaktuara në këtë vendim e transportit të materialit të klasifikuar në nivelin “i Kufizuar”, “Konfidencial” e “Sekret”. 

2. Plani i transportit të dërgesës së klasifikuar propozohet nga pala e cila porosit transportin. 

3. Planet e transportit bëhen për secilën dërgesë dhe duhet të përmbajnë masat për parandalimin e aksesit të paautorizuar te dërgesa e klasifikuar.
4. Pala dërguese dhe pala marrëse përmbushin të gjitha kërkesat e sigurisë, pasi më parë kanë rënë dakord dhe kanë miratuar së bashku Planin e Transportit Kombëtar të dërgesës së klasifikuar. 

5. Plani i Transportit Ndërkombëtar të dërgesës së klasifikuar miratohet nga autoriteti përgjegjës për sigurinë e informacionit të klasifikuar dhe autoriteti kompetent përgjegjës për sigurinë e informacionit të klasifikuar i vendit tjetër, që është palë në transport.

Ky plan përmban të dhëna lidhur me përmbajtjen e dërgesës së klasifikuar, personat kompetentë për kryerjen e transportit, mjetet e transportit, itinerarin dhe çdo element tjetër që i shërben masave të sigurisë gjatë transportit ndërkombëtar. 

Detyrat e autoritetit përgjegjës për sigurinë e informacionit të klasifikuar

1. Autoriteti përgjegjës për sigurinë e informacionit të klasifikuar informon paraprakisht secilin autoritet kompetent përgjegjës për sigurinë e informacionit të klasifikuar të çdo vendi, përmes të cilit do të kalojë dërgesa e klasifikuar lidhur me detajet e transportit dhe kërkon prej tyre konfirmimin për ofrimin e mbështetjes së nevojshme që garanton sigurinë e transportit. 

2. Autoriteti përgjegjës për sigurinë e informacionit të klasifikuar informon me shkrim dhe bashkërendon masat e përkatëse me strukturën doganore, të Policisë së Shtetit dhe të institucioneve të tjera për të garantuar sigurinë e kalimit të dërgesës së klasifikuar. 

Neni 50

Detyrat e autoriteteve doganore, policore dhe të institucioneve të tjera

1. Autoritetet doganore, të Policisë së Shtetit dhe, sipas rasteve, edhe të institucioneve të tjera shtetërore, pasi marrin njoftimin me shkrim nga autoriteti përgjegjës për sigurinë e informacionit të klasifikuar, për detaje që lidhen me transportin e dërgesës së klasifikuar, marrin masa që:

a) të angazhojnë punonjës të strukturave të tyre të pajisur me CSP-në të përshtatshme për kryerjen e procedurave përkatëse doganore e policore pa e ekspozuar informacionin e klasifikuar;

b) doganieret, agjentët doganorë, punonjësit e policisë dhe çdo individ tjetër, që do të ketë akses te dokumentacioni shoqërues i dërgesës së klasifikuar, nënshkruajnë dhe konfirmojnë njohjen e tyre me elemente të dërgesës së klasifikuar.

 2. Autoritetet doganore, të Policisë së Shtetit dhe, sipas rasteve, edhe të institucioneve të tjera shtetërore, pasi plotësojnë detyrimet e përcaktuara në pikën 1, të këtij neni, shqyrtojnë dokumentacionin ligjor të transportit dhe kryejnë detyrat e tyre funksionale, duke garantuar sigurinë e dërgesës së klasifikuar. 

a) Dokumentet e transportit, që janë pjesë përbërëse e dërgesës së klasifikuar, nuk duhet që në asnjë rrethanë të ekspozohen si të tilla ndaj personave të paautorizuar. 

b) Dokumentet e transportit shoqërohen me të dhëna rreth origjinës dhe destinacionit dërgesës së klasifikuar, parashikimin për kohën e mbërritjes, pajisjet shoqëruese për dorëzim (nëse ka të tilla), të dhënat identifikuese të personit të palës marrëse të dërgesës së klasifikuar etj.

 3. Autoritetet doganore, të Policisë së Shtetit dhe, sipas rasteve, edhe të institucioneve të tjera shtetërore marrin masat përkatëse që administratorët e tyre, pavarësisht funksionit dhe detyrave që kryejnë, në asnjë rrethanë, të mos mbajnë në ruajtje në mjediset e tyre të punës dërgesën e klasifikuar. 

4. Pala marrëse, përmes personit të autorizuar, konfirmon pranimin e dërgesës së klasifikuar, duke nënshkruar në dokumentacionin përkatës të transportit dhe, sipas rastit, edhe në dokumentacionin përkatës që mbajnë autoritetet doganore, të Policisë së Shtetit dhe të institucioneve të tjera shtetërore.

Paketimi

1. Paketimi i dërgesës së klasifikuar kryhet në përputhje me dispozitat e legjislacionit në fuqi. 

2. OSI-ja e palës dërguese është përgjegjës për kontrollin e paketimit të dërgesës së klasifikuar. 

3. Pjesa e jashtme e paketimit nuk duhet të tregojë se kemi të bëjmë me dërgesë të klasifikuar. 

Shenjëzimet përkatëse vendosen në pjesën e brendshme të dërgesës së klasifikuar. 

Masat e sigurisë për të gjitha mënyrat e transportit

Për të gjitha mënyrat e transportit të dërgesave të klasifikuara zbatohen standardet e detyrueshme të sigurisë, si më poshtë:

a) merren masat përkatëse që garantojnë sigurinë e plotë të dërgesës së klasifikuar, në të gjitha fazat dhe rrethanat e transportit; nga origjina deri në destinacionin e mbërritjes së saj;
b) niveli i klasifikimit i dërgesës së klasifikuar duhet të jetë i njëjtë ose në nivelin më të lartë të informacionit të klasifikuar, që ka përmbajtja brenda saj;
c) për rastet kur transporti i dërgesës së klasifikuar i besohet një operatori ekonomik, ai duhet të zotërojë kapacitetet teknike e njerëzore, të zotërojë licencat e kërkuara nga legjislacioni në fuqi dhe të plotësojë kushtet e sigurisë, të përcaktuara në këtë vendim; 

ç) kalimi tranzit i dërgesës së klasifikuar lejohet vetëm përmes rrugëve të vendeve anëtare të NATO-s, BE-së ose të shteteve me të cilat vendi ynë ka nënshkruar dhe ku është në fuqi marrëveshja e sigurisë.

Transporti dorazi i materialit të klasifikuar

1. Transporti dorazi i dërgesave të klasifikuara në nivelin “i Kufizuar”, “Konfidencial” dhe “Sekret” kryhet në përputhje me dispozitat e legjislacionit në fuqi për transportin fizik të informacionit të klasifikuar dhe duke zbatuar rregullat e mëposhtme: 

a) Korrieri duhet të jetë punonjës i përhershëm i organikës së palës dërguese ose palës marrëse dhe të plotësojë këto kushte:

i. të jetë i pajisur me CSP të përshtatshme, me përjashtim të rasteve të transportit të dërgesës së klasifikuar në nivelin “i Kufizuar”;

ii. të jetë i pajisur me “Certifikatë korrieri”.

Për rastet e transportit ndërkombëtar të dërgesës së klasifikuar, kjo certifikatë bëhet edhe në gjuhën angleze, sipas modelit të miratuar nga autoriteti përgjegjës për sigurinë e informacionit të klasifikuar. 

b) Pasi dërgesa e klasifikuar është dorëzuar në destinacionin e përcaktuar, korrieri kryen këto veprime; 

i. paraqet me shkrim tek OSI-ja të gjitha detajet e rrugëtimit; 

ii. kthen tek OSI-ja “Certifikatën e korrierit”. 

Certifikata e korrierit ruhet 5 (pesë) vite dhe pas këtij afati shkatërrohet.

c) Procedura e transportit përcaktohet, rast pas rasti, me autorizim paraprak të autoritetit përgjegjës për sigurinë e informacionit të klasifikuar dhe nga autoritetet kompetente, përgjegjëse për sigurinë e informacionit të klasifikuar të vendeve, të cilat kanë lidhje me transportin e dërgesës së klasifikuar.

ç) OSI-ja udhëzon dhe instrukton korrierin dhe, sipas rastit, edhe punonjësit e tjerë të ngarkuar për transportin e dërgesës së klasifikuar për të gjitha procedurat dhe masat e sigurisë, që do të aplikohen gjatë transportit dhe përgjegjësitë e tyre. 

d) Pas marrjes së udhëzimeve përkatëse, korrieri dhe, sipas rastit, edhe punonjësit e tjerë të ngarkuar për transportin e dërgesës së klasifikuar, nënshkruajnë dhe konfirmojnë se janë njohur me “Udhëzimet për korrierin” dhe se janë të vetëdijshëm për përgjegjësitë e tyre. 

dh) Autoriteti kompetent përgjegjës për sigurinë e informacionit të klasifikuar i vendit, ku gjatë transportit të materialit të klasifikuar, ka dyshime, ose ka ndodhur një shkelje sigurie, informon menjëherë palën dërguese dhe inicion veprimet përkatëse për identifikimin e plotë të rrethanave që kanë çuar në shkeljen e sigurisë. 

Në raste të tilla, palës dërguese i adresohet një raport mbi rrethanat e shkeljes së ndodhur, pasojat, masat e marra dhe procedurat e ndjekura për të parandaluar përsëritjen e shkeljes së sigurisë në raste të tjera.

Kërkesat e përgjithshme të sigurisë për operatorë ekonomikë 

1. Operatorët ekonomikë, që marrin pjesë në transportin ndërkombëtar të dërgesave të klasifikuara në nivelin “i Kufizuar”, “Konfidencial” dhe “Sekret”, duhet të plotësojnë kërkesat e sigurisë, si më poshtë:

a) të jenë të regjistruar, të autorizuar dhe të licencuar për të ofruar shërbime ndërkombëtare transporti;
b) të zotërojnë kapacitete të mjaftueshme teknike dhe njerëzore për të garantuar sigurinë e dërgesës së klasifikuar, deri në destinacion;
c) të jenë të pajisur më parë me CSI-në të përshtatshme me përjashtim të rasteve kur bëjnë transportin e dërgesës së klasifikuar në nivelin “i Kufizuar”;
ç) të përmbushin të gjitha masat e përcaktuara, për sigurinë dhe mbrojtjen e informacionit të klasifikuar, sipas legjislacionit në fuqi.

2. Në rastet kur plani i transportit ndërkombëtar përfshin më shumë se një dërgesë të klasifikuar, procedurat për dorëzimin do të përcaktohen për secilën dërgesë, në mënyrë që pala marrëse, për çdo rast dërgese, të përftojë të dhënat e detajuara nga personeli i transportit dhe personeli i sigurisë i palës dërguese. 

Transporti automobilistik

Gjatë transportit automobilistik të dërgesës së klasifikuar “i Kufizuar”, “Konfidencial” dhe “Sekret” zbatohen standardet e sigurisë, si më poshtë: 

a) transporti kryhet me automjete, që kanë kontejnerë të mbyllur me çelës, ose me kyçe, sipas kërkesave të përcaktuara. Në rast se nuk është e mundur, dërgesa duhet të ambalazhohet në një kuti dhe të mbulohet në mënyrë që të mbrohet konfidencialiteti dhe të parandalohet aksesi për individët e paautorizuar;
b) në çdo rast, transporti tokësor i dërgesës së klasifikuar shoqërohet me roje sigurie; 

c) për rastet e transportit të dërgesës së klasifikuar në nivelin “Sekret”, kërkohen dy shoferë, ndërsa për transportimin e dërgesës së klasifikuar në nivelin “Konfidencial” dhe “i Kufizuar” kërkohet vetëm një shofer; 

ç) shoferët, që marrin pjesë në transportin e dërgesës “Sekret” dhe “Konfidencial”, duhet të jenë të pajisur me CSP-në të përshtatshme; 

d) ndalimi për nevoja të ndryshme i automjetit, që kryen transportin rrugor të dërgesës së klasifikuar, bëhet vetëm në vendqëndrime të autorizuara, brenda ambienteve në ruajtje e kontroll të rreptë të secilit shtet të angazhuar, ose brenda mjediseve të kontraktorit/ nënkontraktorit; 

dh) në rastet e aksidenteve ose të avarive teknike të automjetit, roja i sigurisë është përgjegjës për marrjen nën mbrojtje të vazhdueshme dhe ruajtjen e dërgesës së klasifikuar gjatë gjithë periudhës deri në kthimin në normalitet; 

e) automjetet, që përdoren për transport rrugor të materialit të klasifikuar, pajisen me GPS-në dhe sistem elektronik të miratuar, për të identifikuar në çdo moment vendndodhjen e tyre dhe për të siguruar komunikimin e pandërprerë me rojet e sigurisë dhe personelin përgjegjës të dërgesës së klasifikuar. 

Transporti hekurudhor

1. Gjatë transportit hekurudhor të dërgesës së klasifikuar “i Kufizuar”, “Konfidencial” dhe “Sekret” zbatohen standardet e sigurisë, si më poshtë: 

a) lejohet transporti hekurudhor i dërgesës së klasifikuar “i Kufizuar”, “Konfidencial” dhe “Sekret”, vetëm kur roja i sigurisë qëndron në ruajtje të dërgesës, gjatë gjithë kohës së udhëtimit, përfshirë edhe ndalesat;
b) për të garantuar nivelin maksimal të sigurisë së dërgesës së klasifikuar, në varësi të vëllimit e madhësisë së saj, prioritet i jepet përdorimit të vagonëve, ose kontejnerëve që janë të izoluar dhe të mbyllur.

Transporti detar

1. Gjatë transportit detar të dërgesës së klasifikuar “i Kufizuar”, “Konfidencial” dhe “Sekret” zbatohen standardet e sigurisë, si më poshtë: 

a) Dërgesa e klasifikuar transportohet me mjete lundruese, nën flamurin e një vendi anëtar të NATO-s, BE-së ose të shteteve me të cilat vendi ynë ka nënshkruar dhe ku është në fuqi marrëveshja e sigurisë;
b) Kapiteni i anijes që përdoret për transportin e dërgesës së klasifikuar duhet; 

i. të ketë CSP të përshtatshme, me përjashtim të rasteve kur transportohen dërgesa të klasifikuara “i Kufizuar”;

ii. të jetë shtetas i Republikës së Shqipërisë, i një vendi anëtar të NATO-s, BE-së ose i një shteti me të cilin vendi ynë ka nënshkruar dhe ku është në fuqi marrëveshja e sigurisë.

c) Dërgesa e klasifikuar sigurohet nga roje sigurie ose eskortë speciale të pajisur me CSP-në të përshtatshme dhe të trajnuar për procedurat e sigurisë. 

ç) Dërgesa e klasifikuar vendoset në një kontejner të mbyllur dhe të sigurt. Kur kjo nuk është e mundur, vendosja e dërgesës së klasifikuar bëhet në një zonë të hapur brenda mjetit lundrues, e cila duhet të jetë e miratuar më parë. 

i. Kjo zonë duhet të jetë e rrethuar dhe e mbrojtur nga ngarkesa të tjera që në vlerësimin e rojeve të sigurisë, aksesi te dërgesa e klasifikuar, të rezultojë fizikisht i pamundur dhe të ketë të njëjtin destinacion mbërritje me dërgesën e klasifikuar. 

ii. Në çdo rast dhe gjatë gjithë kohës, ngarkesa duhet të jetë nën kontroll dhe mbikëqyrje të vazhdueshme të rojeve të sigurisë ose eskortës speciale të pajisur me CSP të përshtatshme dhe të trajnuar për procedurat e sigurisë.

d) Në vende që paraqesin rrezik të veçantë sigurie, mjeti lundrues mund të hyjë në ujërat e tyre territoriale vetëm në rastet e emergjencës dhe pasi më parë: 

i. janë marrë autorizimet përkatëse, nga autoritetet kompetente përgjegjëse për sigurinë e informacionit të klasifikuar të palëve;

ii. rasti është parashikuar dhe specifikuar në Planin Ndërkombëtar të Transportit, të miratuar nga strukturat përgjegjëse. 

dh) Nuk lejohet ndalesa në portin e një shteti që nuk është anëtar i NATO-s, BE-së apo është vend me të cilin nuk është nënshkruar marrëveshja e sigurisë. 

e) Në çdo rast, ngarkim-shkarkimi i dërgesës së klasifikuar duhet të jetë nën kontroll dhe mbikëqyrje të vazhdueshme sigurie.

ë) Sigurimi i dërgesave të klasifikuara dhe grumbullimi i tyre në depot e portit përpara imbarkimit kryhen duke angazhuar një numër të mjaftueshëm të rojeve të sigurisë për ruajtje dhe mbikëqyrje të pandërprere deri në mbërritjen në destinacion. 

2. Në raste të veçanta dhe me miratim paraprak, detyrat e rojeve të sigurisë gjatë transportit detar mund të merren përsipër nga kapiteni i anijes ose anëtarët e autorizuar të ekuipazhit, kur ato janë të pajisur me CSP të përshtatshme dhe të trajnuar për procedurat e sigurisë.

Transporti ajror

1. Gjatë transportit ajror të dërgesës së klasifikuar “i Kufizuar”, “Konfidencial” dhe “Sekret” zbatohen standardet e sigurisë, si më poshtë: 

a) në rastet e transportit ajror të dërgesës së klasifikuar i jepet përparësi përdorimit të avionëve ushtarakë shqiptarë, të një vendi anëtar të NATO-s, BE-së ose të shteteve me të cilat vendi ynë ka nënshkruar dhe ku është në fuqi marrëveshja e sigurisë;
b) kur është e mundur, për transportin e dërgesave të klasifikuara, të përdoren fluturimet direkt, pa ndalesa transiti;
c) dërgesa e klasifikuar dorëzohet direkt në avion. Gjatë marrjes në ruajtje aktivizohen një numër i mjaftueshëm i rojeve të sigurisë, për të garantuar mbikëqyrjen e pandërprerë të dërgesës së klasifikuar;
ç) me të mbërritur në destinacion, dërgesa e klasifikuar merret në zotërim menjëherë nga personat e autorizuar. Kur kjo nuk është e mundur, dërgesa mund të mbahet në aeroport, por vetëm, nëse ka një numër të mjaftueshëm të rojeve të sigurisë, përgjegjëse për mbikëqyrjen e pandërprerë të kësaj dërgese; 

d) ndalesat afatshkurtra mund të lejohen, me kusht që dërgesa të qëndrojë në avion. Në rastet kur dhoma e ngarkesave hapet, korrieri ose rojet e sigurisë të ngarkuar posaçërisht duhet të garantojnë sigurinë dhe mbrojtjen e saj; 

dh) në rast se avioni vonohet për një periudhë më të gjatë ose i është dashur të bëjë një ulje emergjente, roja i sigurisë ose korrieri duhet të marrë të gjitha masat, që konsiderohen të domosdoshme, për mbrojtjen e dërgesës së klasifikuar; 

e) në rast se ndalesa për shkak të uljes emergjente është bërë në një vend anëtar të NATO-s, BE-së ose në territorin e një shteti me të cilin vendi ynë ka nënshkruar dhe ku është në fuqi marrëveshja e sigurisë, roja i sigurisë ose korrieri ka të drejtë të kërkojë ndihmë nga autoriteti kompetent përgjegjës për sigurinë e informacionit të klasifikuar të atij vendi; 

ë) ndalesat brenda vendeve, të cilat përbëjnë një rrezik serioz sigurie, duhet të jenë më parë të miratuara dhe të autorizuara në Planin Ndërkombëtar të Transportit; 

f) nuk lejohen ndalesat në aeroportet dhe aerodromet e vegjël të vendeve, që nuk janë anëtare të NATO-s, BE-së ose në territorin e një shteti me të cilin vendi ynë nuk ka nënshkruar marrëveshjen e sigurisë. 

2. Numri i rojeve të sigurisë për çdo dërgesë të klasifikuar varet nga niveli i klasifikimit të sigurisë së dërgesës, volumi, mënyra e transportit, vlerësimi i kohës që duhet për transitin. Numri i mjaftueshëm i rojeve të sigurisë dhe eskortave duhet të garantojë kryerjen e rregullt të detyrës dhe mbajtjen e personelit rezervë, për ndërhyrje në rastet e emergjencave.

Rojet e sigurisë, që marrin pjesë në transportin e një dërgese të klasifikuar, duhet të jenë: 

a) personel civil ose ushtarak; 

b) shtetas të Republikës së Shqipërisë, të një vendi anëtar të NATO-s, BE-së ose të një shteti me të cilin vendi ynë ka nënshkruar dhe ku është në fuqi marrëveshja e sigurisë.

c) të trajnuar për procedurat e sigurisë, për detyrat, përgjegjësitë e tyre, dhe për masat e tjera, që do të merren në rast emergjence;

ç) të pajisur me CSP të përshtatshme, me përjashtim të rasteve kur angazhohen për transportin e dërgesës së klasifikuar “i Kufizuar”.

3. Rojet e sigurisë që angazhohen për transportin ndërkombëtar të dërgesës së klasifikuar pajisen me: 

a) autorizimin përkatës, i cili bëhet në gjuhën angleze, sipas modelit të përcaktuar dhe të miratuar nga autoriteti përgjegjës për sigurinë e informacionit të klasifikuar; 

b) kopjen e “Udhëzimeve të korrierit”, të përgatitur në gjuhën angleze. 

KREU VII

PROCEDURAT E KONTROLLIT TË VIZITAVE NDËRKOMBËTARE

Neni 59

Rregulla të përgjithshme

1. Në çdo rast, kur autoriteti kontraktor, personeli i kontraktorit ose nënkontraktorit, palë në një kontratë në fushën e mbrojtjes dhe të sigurisë, që përmban informacion të klasifikuar, e kanë të nevojshme të kryejnë vizita në mjediset e njëri-tjetrit, këto vizita do të organizohen në bashkëpunim me autoritetet kompetente përgjegjëse për sigurinë e informacionit të klasifikuar. 

2. Në kontekstin e projekteve specifike, autoritetet kompetente përgjegjëse për sigurinë e informacionit të klasifikuar të vendeve të përfshira mund të bien dakord që vizita të tilla mund të organizohen drejtpërdrejt ndërmjet kontraktorit dhe nënkontraktorit. 

3. Punonjësit e palëve, që kanë të nevojshme kryerjen e një vizite ndërkombëtare, duhet, që më parë të plotësojnë kërkesën për vizitë në gjuhën angleze. 

4. Kur vizita ndërkombëtare do të kryhet në Republikën e Shqipërisë, autoriteti kompetent përgjegjës për sigurinë e informacionit të klasifikuar i vendit të origjinës së vizitorit që ka interes i adreson autoritetit përgjegjës për sigurinë e informacionit të klasifikuar kërkesën për vizitë. E njëjta procedurë ndiqet edhe kur vizita kryhet në një shtet tjetër. 

5. Kërkesat për vizita ndërkombëtare dërgohen në përputhje me afatet e përcaktuara dhe në varësi të kërkesave të vendeve të origjinës që kanë interes për vizitë.

6. Autoriteti kompetent përgjegjës për sigurinë e informacionit të klasifikuar i vendit pritës duhet të informohet në kohë për të gjitha ndryshimet e datave ose rastet e anulimeve të vizitës. 

Njoftimi i ndryshimeve jashtë afateve të përcaktuara, është i pavlefshëm dhe nuk merret në konsideratë. 

Neni 60

Llojet e vizitave

1. Llojet e vizitave, që mund të kryhen në kuadrin e zbatimit të një kontrate në fushën e mbrojtjes dhe të sigurisë, që përmban informacion të klasifikuar, janë:

a) vizita njëherëshe;

b) vizita periodike;

c) vizita emergjente.

2. Vizita njëherëshe është një vizitë, e cila ka qëllim specifik. 

a) Ajo zgjat deri në 30 ditë dhe nuk përsëritet brenda vitit. 

b) Për kryerjen e kësaj aplikohet kërkesa për vizitë. 

c) Në të gjitha rastet, vizita njëherëshe quhet e miratuar e mund të kryhet nëse autoriteti kompetent, përgjegjës për sigurinë e informacionit i palës pritëse nuk kryen një njoftim ndryshe, të paktën tri ditë pune në avancë nga data e fillimit të kësaj vizite.

 3. Vizitat periodike janë vizita që përsëriten gjatë një periudhe të caktuar në intervale kohore dhe nuk zgjasin më shumë se një vit. 

a) Për kryerjen e tyre aplikohet rast pas rasti kërkesa për vizitë. 

b) Kërkesa për vizitat periodike dorëzohet një herë në vit dhe është e vlefshme 12 muaj nga data e lëshimit të saj.

4. Vizita emergjente janë vizita njëherëshe, të cilat aplikohen vetëm në ndonjë rast urgjence me rëndësi të veçantë dhe në kushtet e pamundësisë për aplikimin e procedurave standarde të kërkesës për vizitë. 

Neni 61

Masat specifike të sigurisë për vizitat e emergjencës

1. Vizita e emergjencës kryhet vetëm në rrethana të veçanta, kur procedurat standarde për vizitën njëherëshe ose periodike nuk mund të zbatohen. 

2. Vizita e emergjencës duhet të jetë e lidhur me zbatimin e një kontrate në fushën e mbrojtjes dhe të sigurisë që përmban informacion të klasifikuar dhe të jetë e autorizuar. 

3. Miratimi për kryerjen e vizitës duhet të bëhet, jo më pak se tri ditë pune përpara kryerjes së saj dhe, në çdo rast, duhet që autoritetet kompetente përgjegjëse për sigurinë e informacionit të klasifikuar të jenë të informuara. 

Neni 62

Detyrat e sigurisë të palës që vizitohet

Pala që do të vizitohet, përpara se të autorizojë aksesin tek informacioni i klasifikuar, duhet të ketë konfirmuar se: 

a) vizita ka qëllim zyrtar që lidhet me zbatimin e një kontrate në fushën e mbrojtjes dhe të sigurisë që përmban informacion të klasifikuar;

b) çdo vizitor është i pajisur me CSP, në përputhje me nivelin e informacionit të klasifikuar që përmban kontrata/nënkontrata, si dhe ka ofruar informacionin e nevojshëm për identifikimin e tij të plotë;

c) kryerja e vizitës është e autorizuar nga autoritetet kompetente përgjegjëse për sigurinë e informacionit të klasifikuar. 

Neni 63

Autoritetet kompetente përgjegjëse për sigurinë e informacionit të klasifikuar

1. Autoritetet kompetente, përgjegjëse për sigurinë e informacionit të klasifikuar, kanë të drejtë që, përmes miratimeve të ndërsjella, të autorizojnë OSI-në e palëve të interesuara për vizitë lidhur me marrjen e masave të detajuara të sigurisë gjatë aksesit tek informacioni i klasifikuar. 

2. Në rastet kur autoritetet kompetente, përgjegjëse për sigurinë e informacionit të klasifikuar, bien dakord se procedurat e sigurisë lidhur me një vizitë ndërkombëtare nuk janë të plota, ata kanë të drejtë të vendosin procedura të tjera shtesë, sipas kërkesave specifike të dy vendeve. 

KREU VIII

VETËDIJESIMI, EDUKIMI, MBIKËQYRJA DHE INSPEKTIMET E SIGURISË

Neni 64

Vetëdijesimi dhe edukimi i sigurisë

1. Vetëdijësimi dhe edukimi i sigurisë përfshin një tërësi masash informuese, të domosdoshme për t’u aplikuar në kuadrin e plotësimit të standardeve të sigurisë gjatë prokurimeve në fushën e mbrojtjes dhe të sigurisë që përmbajnë informacion të klasifikuar apo në çdo fazë të zbatimit të kontratës dhe pas përfundimit të saj. 

2. Vetëdijësimi dhe edukimi i sigurisë është një proces i vazhdueshëm përmes të cilit synohet aftësimi i punonjësve për njohjen dhe zbatimin e procedurave të sigurisë dhe të përgjegjësive individuale në të gjitha disiplinat e sigurisë së informacionit të klasifikuar. 

Këtij procesi i nënshtrohen punonjës të institucioneve shtetërore dhe të kontraktorëve që kanë akses tek informacioni i klasifikuar. 

3. PPAK-ja, PPIP-ja dhe OSI-ja marrin masa për kryerjen e brifimeve periodike, debrifimeve dhe të mbajtjes së rekordeve përkatëse. 

4. PPAK-ja, PPIP-ja dhe OSI-ja bashkëpunojnë me autoritetin përgjegjës për sigurinë e informacionit të klasifikuar për hartimin e planeve dhe kryerjen e trajnimeve të sigurisë, në përputhje me kërkesat dhe nevojat e tyre. 

Neni 65

Mbikëqyrja dhe inspektimet e sigurisë

1. Autoriteti përgjegjës për sigurinë e informacionit të klasifikuar është struktura përgjegjëse për kryerjen e mbikëqyrjes dhe të inspektimeve periodike të sigurisë tek autoriteti kontraktor, institucioni përfitues, kontraktori dhe, sipas rastit, edhe te nënkontraktori.

2. Objekti i mbikëqyrjes dhe i inspektimeve të sigurisë, që kryen autoriteti përgjegjës për sigurinë e informacionit të klasifikuar, përfshin nivelin e zbatimin të kërkesave të legjislacionit në fuqi për të gjitha disiplinat e sigurisë së informacionit të klasifikuar dhe të ISP-së në kushtet e një prokurimi në fushën e mbrojtjes dhe të sigurisë, që përmban informacion të klasifikuar, si dhe në çdo fazë të zbatimit të kontratës. 

3. Mbikëqyrja dhe inspektimet e sigurisë janë një proces i vazhdueshëm që realizohen në bashkëpunim të ngushtë ndërmjet PPAK-së, PPIP-së dhe OSI-së. 

4. Inspektimet e sigurisë realizohen të paktën një herë në dy vjet ose kur afatet e kontratës janë më të shkurtra, jo më pak se një herë gjatë kohëzgjatjes së zbatimit të kontratës. 

5. Në raste të veçanta, autoriteti përgjegjës për sigurinë e informacionit të klasifikuar autorizon PPAK-në, PPIP-në dhe OSI-në për kryerjen e procesit të mbikëqyrjes dhe të inspektimit gjatë zbatimit të një kontrate apo nënkontrate.

Ky autorizim shoqërohet me çështjet objekt inspektimi. Në përfundim të kryerjes së inspektimit, PPAK-ja, PPIP-ja në bashkëpunim me OSI-në konceptojnë raportin përkatës, të cilin e adresojnë tek autoriteti përgjegjës për sigurinë e informacionit të klasifikuar.

6. Pas çdo mbikëqyrjeje dhe inspektimi sigurie, autoriteti përgjegjës për sigurinë e informacionit të klasifikuar përpilon raportin përkatës lidhur me konstatimin e gjetjeve dhe rekomandon marrjen e masave korrigjuese në funksion të sigurisë së informacionit të klasifikuar. 

Ky raport i adresohet palëve në kontratë, sipas specifikave dhe fushave të përgjegjësisë. 

7. Autoriteti kontraktor dhe, sipas rastit, institucioni përfitues në mënyrë të drejtpërdrejtë kanë të drejtë që të paraqesin kërkesë me shkrim tek autoriteti përgjegjës për sigurinë e informacionit të klasifikuar lidhur me rishikimin e elementeve të paraqitura në raportin e inspektimit. Këtë të drejtë e ushtron edhe kontraktori, por gjithmonë nëpërmjet autoritetit kontraktor ose institucionit përfitues. 

Brenda 30 (tridhjetë) ditëve kalendarike nga data e marrjes së kërkesës, titullari i autoritetit përgjegjës për sigurinë e informacionit të klasifikuar, bën shqyrtimin përkatës dhe adreson përgjigjen me shkrim te pala kërkuese. 

8. Mospërmbushja e masave të rekomanduara dhe e afateve të lëna për korrigjimin e parregullsive dhe të shkeljeve të sigurisë, të konstatuara në raportin e inspektimit të autoritetit përgjegjës për sigurinë e informacionit të klasifikuar, përbën shkak të mjaftueshëm për marrjen e masës së pezullimit të përkohshëm ose të heqjes (revokimit) të CSI-së. 

KREU IX

DISPOZITA TË FUNDIT

Neni 66

Dispozita të fundit

1. Ministritë, institucionet shtetërore, operatorët ekonomikë të interesuar, kontraktorët/ nënkontraktorët të marrin masa për zbatimin e kërkesave të këtij vendimi. 

2. Vendimi nr. 701, datë 22.10.2014, i Këshillit të Ministrave, “Për miratimin e rregullave ‘Për sigurimin e informacionit të klasifikuar në fushën industriale’”, shfuqizohet.

3. Ngarkohet Drejtoria e Sigurimit të Informacionit të Klasifikuar (DSIK) në cilësinë e autoritetit përgjegjës për sigurinë e informacionit të klasifikuar, për kontrollin e zbatimit të kërkesave të këtij vendimi.

Ky vendim hyn në fuqi pas botimit në Fletoren Zyrtare.

